Cuepacs tidak bersetuju isu doktor kontrak mogok
Oleh LIYANA RAMLI

3 April 2023, 4:56 pm
IPOH – Kongres Kesatuan Pekerja-Pekerja Di Dalam Perkhidmatan Awam (Cuepacs) tidak bersetuju dengan tindakan pengawai perubatan kontrak yang mahu melakukan mogok.
Presiden Cuepacs, Datuk Adnan Mat berkata, pihaknya bersolidariti dalam isu hartal doktor tetapi tidak bersetuju dengan tindakan mereka yang bakal menjejaskan kerjaya mereka sendiri.
“Tindakan mogok ini hanya merugikan kerjaya mereka sebagai doktor kerana boleh dikenakan tindakan undang-undang dan peraturan-peraturan di bawah perkhidmatan awam.
“Ini kerana mereka tiada ‘locus standi’ untuk mengambil tindakan perusahaan seperti mogok dan sebagainya kerana mereka tidak berpersatuan,” katanya kepada pemberita di sini hari ini.
Terdahulu, beliau menghadiri Program Ihya Ramadan Gotong-royong Memasak dan Edaran Bubur Lambuk Gabungan Kesatuan Pekerja-Pekerja Dalam Perkhidmatan-Perkhidmatan Kerani dan Bersekutu Kerajaan (AUEGCAS) Negeri Perak di Anjung AUEGCAS Perak di sini.
Menurut Adnan, mereka tidak dilindungi di bawah Akta Kesatuan Sekerja dan boleh dibuang daripada bertaraf kontrak terus kepada tidak bekerja.

“Bagi Cuepacs, ya kami bersolidariti dengan mereka tetapi kami tidak bersetuju dengan tindakan ini kerana banyak ruang telah dan sedang dibuka untuk mengatasi isu ini.
“Saya sendiri pun akan ada perjumpaan pada 6 hari bulan untuk melihat isu ini, bukan sahaja untuk doktor malah semua skim perkhidmatan awam yang bertaraf kontrak.
Sementara itu, Adnan turut menggesa badan profesional perubatan supaya menggembleng tenaga untuk mengatasi masalah tersebut dan bukan sahaja dari pihak kerajaan semata-mata. – KOSMO! ONLINE


Malaysia, Mesir jalin kerjasama perangi jenayah antarabangsa
Oleh KOSMO!

3 April 2023, 4:58 pm
PETALING JAYA – Malaysia dan Mesir akan saling bekerjasama dalam usaha memperkukuh kerjasama peringkat antarabangsa bagi memerangi pengganas, kumpulan pelampau, sindiket dadah dan jenayah siber.
Menteri Dalam Negeri, Datuk Seri Saifuddin Nasution Ismail berkata, kerjasama itu akan dimulakan selepas lawatan Duta Besar Mesir, Ragai Tawfik Said Nasr dipejabatnya hari ini.
Jelasnya, hubungan dua hala Malaysia – Mesir telah melalui pelbagai fasa anjakan kerjasama, pengalaman dan bakal menjengah ulang tahun ke-65 hubungan diplomatik pada tahun 2024.
“Bertitik tolak dari hubungan diplomatik ini, perbincangan tadi berkisar kepada beberapa tumpuan antaranya usaha memperkukuh kerjasama peringkat antarabangsa dalam memerangi pengganas, kumpulan pelampau, sindiket dadah dan jenayah siber,” tulisnya di laman Facebook hari ini.
Mengulas lanjut, Saifuddin berkata, hasrat tersebut akan diterjemah melalui pemeteraian memorandum persefahaman Kuala Lumpur – Kaherah bagi membanteras jenayah rentas sempadan yang akan disempurnakan sedikit masa lagi.
“Insya-Allah, langkah-langkah konstruktif akan terus diteroka bagi meningkatkan hubungan kerjasama demi faedah rakyat kedua-dua negara,” katanya.-KOSMO! ONLINE


8.7 juta B40 terima STR Fasa 2 secara berperingkat mulai 5 April
Oleh MOHD RIDZAUDDIN ROSLAN

3 April 2023, 5:03 pm
PUTRAJAYA- Kerajaan akan membuat pembayaran Sumbangan Tunai Rahmah (STR) Fasa 2 bernilai RM1.26 bilion kepada 8.7 juta golongan B40 secara berperingkat mulai Rabu ini bagi meringankan kos sara hidup rakyat menjelang Aidilfitri.
Kementerian Kewangan berkata, pembayaran itu akan dikreditkan ke akaun bank penerima berdaftar dalam pangkalan data STR secara berperingkat bermula 5 April 2023.
“Seramai 4 juta penerima kategori isi rumah akan menerima pembayaran berjumlah RM200 dengan melibatkan implikasi kewangan sebanyak RM800 juta, manakala kategori warga emas tiada pasangan, sebanyak 1.2 juta penerima akan mendapat RM100.
“Seramai 3.5 juta individu bujang akan menerima RM100 dengan melibatkan implikasi kewangan sebanyak RM350 juta,” katanya dalam satu kenyataan di sini tadi.
Katanya, penerima STR di kawasan pedalaman termasuk Sabah dan Sarawak yang mempunyai akaun bank atau tiada akaun bank akan turut menerima pembayaran itu pada tarikh sama.
“Penerima STR yang tiada akaun bank juga boleh membuat penunaian di Cawangan Bank Simpanan Nasional (BSN) mulai 5 April 2023.

“Dengan pembayaran ini, sejumlah RM2.93 bilion peruntukan STR telah dibayar kepada golongan B40 pada tahun 2023.
“Pembayaran seterusnya iaitu Fasa 3 dan Fasa 4 akan dilaksanakan mengikut jadual yang ditetapkan iaitu pada bulan Julai dan November tahun ini dengan mengambil kira permohonan baharu atau kemas kini STR diterima semasa tempoh permohonan dan pengemaskinian,” katanya.
Untuk rekod, sehingga 31 Mac 2023, sebanyak 714,918 permohonan baharu dan 2,618,104 permohonan kemas kini telah diterima dan akan melalui proses verifikasi sebelum diluluskan mengikut kategori kelayakan STR.
Semakan status pembayaran akan dibuka mulai 5 April 2023 dan maklumat lanjut berkaitan pembayaran boleh dirujuk kepada Soalan Lazim (FAQ) di Portal Rasmi STR melalui pautan https://bantuantunai.hasil.gov.my. -KOSMO! ONLINE


Bapa rayu bawa anak pulang di penjara Nepal
Oleh NOR SHAFAWATI YUP

3 April 2023, 4:43 pm
SEREMBAN – Kasih sayang seorang bapa masih utuh dan berharap ada keajaiban supaya anak perempuannnya segera pulang ke Malaysia selepas dipenjarakan di Nepal atas kesalahan mengedar dadah, lapan tahun lalu.
Jamaluddin Malek, 72, berkata, walaupun hidup susah dia tidak pernah berputus asa mencari dana untuk melawat anak sulungnya, Marina Jamaluddin, 44, yang kini menjalani hukuman penjara 20 tahun di Nepal.
Marina ditahan di Lapangan Terbang Antarabangsa Tribhuvan, Nepal ketika dalam perjalanan ke Itali melalui Kathmandu, Nepal selepas didapati cuba menyeludup kokain seberat 11 kilogram yang disembunyikan di dalam komputer riba.
Jamaluddin yang hanya bekerja kampung berkata, pada 15 Februari lalu dia ditemani anak lelakinya Saifuddin Jamaluddin, 32, berpeluang melawat Marina di Nepal dengan kos keseluruhan RM2,000 yang dikumpul.
Menurut Jamaluddin, anaknya yang menghidap asma kelihatan kurus dan memerlukan wang kerana segala kos makan dan minum serta perubatan di dalam penjara perlu ditanggung sendiri.
“Makanan di sana semunya tidak halal. Jadi ada ketikanya saya akan pos makanan kering kepada Marina seperti biskut dan mi segera.

“Kalau ada duit lebih, saya akan hantar kepada Marina kerana jika tidak, kehidupan dia di dalam penjara lagi susah,” katanya ketika ditemui di Seremban baru-baru ini.
Mengimbau semula kejadian, Jamaluddin berkata, sebelum ini Marina bekerja sebagai seorang jururawat pada masa sama ke Nepal bersama suami dan anak atas urusan perniagaan barangan kulit yang dijalankan sebelum ditahan di Lapangan Terbang Antarabangsa Tribhuvan, Nepal atas kesalahan mengedar dadah. – KOSMO! ONLINE


Lelaki maut lori terbabas masuk kolam
Oleh ABDUL RASHID ABDUL RAHMAN

3 April 2023, 4:49 pm
KUANTAN – Seorang lelaki maut selepas lori yang dipandunya terbabas ke dalam kolam di kawasan sebuah kilang dekat Jalan Pintasan Sungai Ular di sini malam semalam.
Ketua Polis Daerah Kuantan, Asisten Komisioner Wan Mohd Zahari Wan Busu berkata, kejadian kira-kira pukul 9 malam itu berlaku ketika mangsa, Mohd. Azrifazrin Abdul Razak, 35, dalam perjalanan dari kawasan memproses bahan mineral di kilang untuk balik ke rumahnya.
“Apabila sampai di tempat kejadian tiba-tiba pemandu lori hilang kawalan dan terbabas masuk ke dalam kolam.
“Akibat kejadian pemandu lori meninggal dunia di tempat kejadian,” katanya di sini hari ini.
Menurut Wan Mohd Zahari, siasatan awal mendapati lokasi kejadian merupakan jalan berbukit dan tidak rata dan semasa kejadian keadaan jalan basah dan kawasan gelap tanpa lampu. – KOSMO! ONLINE


Angkara mabuk, warga asing mati ditikam dalam pergaduhan
Oleh MOHAMAD FAIZAL HASHIM

3 April 2023, 5:06 pm
JOHOR BAHRU – Seorang lelaki warga asing maut manakal seorang lagi parah setelah terlibat dalam pergaduhan dalam bilik sewa di sebuah bangunan kedai di Taman Desa Cemerlang, Ulu Tiram di sini, semalam.
Dalam kejadian pada pukul 11.14 malam itu, mangsa yang berusia 32 tahun itu maut ditikam dengan objek tajam pada dada kiri.
Ketua Polis Daerah Seri Alam, Superintendan Mohd. Sohaimi Ishak berkata, siasatan mendapati punca pergaduhan membabitkan warga asing itu adalah apabila beberapa suspek mabuk dan mula mencetuskan pertengkaran.
“Anggota Bahagian D9 Jabatan Siasatan Jenayah Kontinjen Johor dan Bahagian Siasatan Jenayah Daerah Seri Alam menahan tujuh lelaki berusia 22 hingga 51 tahun dan seorang wanita warga asing berumur 35 tahun.
“Akibat pergaduhan ini, dua lelaki cedera dengan seorang daripadanya meninggal dunia disyaki ditikam dengan objek tajam pada dada kiri,” katanya dalam kenyataan hari ini.
Susulan tangkapan itu, polis merampas sehelai cadar bercorak bunga, dua helai baju dan dua helai seluar dengan kesan darah, pelitup muka dan botol minuman keras.

Katanya, polis kini mengesan seorang lagi individu bernama Myint Hlaing, 41, yang merupakan warga Myanmar bagi membantu siasatan.
SEORANG suspek yang masih diburu polis berhubung kes pergaduhan warga asing sehingga menyebabkan kematian dalam kejadian di Taman Desa Cemerlang, Ulu Tiram, Johor Bahru, semalam.
Sebarang maklumat boleh disalurkan kepada Pegawai Penyiasat Kanan, Asisten Superintendan Nik Samsuriah Daud, 013-7272120 atau 07-3864222.-KOSMO! ONLINE


Banjir: Sekolah terjejas di Johor sudah pulih
Oleh KHAIRUL MOHD. ALI

3 April 2023, 4:53 pm
JOHOR BAHRU – Proses persekolahan di negeri ini pulih sepenuhnya apabila kesemua sekolah yang sebelum ini terjejas banjir termasuk dijadikan pusat pemindahan sementara (PPS) kembali menerima murid secara fizikal.
Pengerusi Jawatankuasa Pendidikan, Penerangan dan Komunikasi Johor, Norliza Noh berkata, hanya beberapa sekolah terlibat menjalani sesi Pengajaran dan Pembelajaran di Rumah (PdPR) selama dua minggu, sebelum ini.
“Alhamdulillah, setakat hari ini semua sekolah yang dijadikan PPS dan terjejas akibat banjir pulih dan dapat menjalani persekolahan dengan sempurna.
“Sebelum ini ada beberapa sekolah di Batu Pahat dan Segamat yang terkesan sebab beberapa kerosakan berlaku, tetapi tidak ganggu proses persekolahan,” katanya selepas menghadiri Majlis Penyerahan Bubur Lambuk anjuran RTM Johor di sini hari ini.
Tambah Norliza, proses membaik pulih kerosakan akibat banjir di kesemua sekolah seluruh negeri ini dijangka disiapkan selepas perayaan Aidilfitri tidak lama lagi.
“Sebelum ini, kerajaan negeri mmeperuntukkan RM500,000 untuk membaik pulih kerosakan, kita akan mengutamakan kerosakan besar terlebih dahulu.

“Jumlah itu akan ditambah dari masa ke semasa untuk memastikan semua sekolah beroperasi dengan sempurna demi keselesaan murid dan guru-guru,” tegasnya.
Norliza memaklumkan terdapat sejumlah 52 buah sekolah di seluruh negeri ini terjejas, manakala 187 buah sekolah pula telah dijadikan PPS menempatkan mangsa banjir.-KOSMO! ONLINE


Lelaki muat naik ugutan, kenyataan berbaur perkauman dicekup
Oleh NURUL IZZATI ZAINI

3 April 2023, 5:05 pm
PETALING JAYA – Gara-gara memuat naik hantaran berbaur ugutan dan perkauman di akaun Facebook, seorang lelaki dicekup polis di Bukit Mertajam, Pulau Pinang, semalam.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, lelaki tempatan berusia 48 tahun itu memuat naik hantaran di akaun Facebook Nasrullah Nasir pada 23 Mac lalu.
“Permohonan reman terhadap suspek dibenarkan selama tiga hari bermula hari ini hingga 5 April.
“Kes disiasat oleh Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman mengikut Seksyen 506 dan 505(c) Kanun Keseksaan serta Seksyen 233 Akta Komunikasi Dan Multimedia,” katanya dalam kenyataan hari ini.
Dalam pada itu Noorsiah turut menegaskan agar orang ramai tidak menyalahgunakan media sosial atau sebarang rangkaian komunikasi.
Ujarnya, tindakan tegas akan diambil terhadap mana-mana individu yang sengaja mengancam ketenteraman dan keselamatan awam.

Terdahulu, lelaki tersebut memuat naik hantaran berbaur ugutan bunuh terhadap beberapa parti politik dan individu yang didakwanya menghina institusi diraja serta ulama sambil mengulang siar gambar kerabat diraja. – KOSMO! ONLINE.


SPRM tahan penjawat awam disyaki terima rasuah keluarga banduan
Oleh TENGKU DANISH BAHRI TENGKU YUSOFF

3 April 2023, 4:46 pm
KUALA TERENGGANU – Seorang pejawat awam yang merupakan pegawai penguat kuasa sebuah agensi penguatkuasaan direman lima hari sehingga Jumaat ini bagi membantu siasatan berhubung dakwaan menerima rasuah RM2,500.
Perintah reman itu dibenarkan Majistret Noor Mazrinie Mahmood di Mahkamah Majistret di sini hari ini.
Sumber Suruhanjaya Pencegahan Rasuah Malaysia (SPRM) berkata, siasatan awal mendapati lelaki berusia 32 tahun itu disyaki menerima suapan berjumlah RM2,500 daripada keluarga seorang banduan.
“Suapan itu dipercayai sebagai dorongan kononnya untuk membenarkan banduan itu diberi layanan istimewa di dalam penjara.
“Kes disiasat mengikut Seksyen 16 (a)(B) Akta Suruhanjaya Pencegahan Rasuah Malaysia 2009,” katanya di sini hari ini.
Sumber SPRM berkata, terdahulu, suspek telah ditahan pada pukul 1.30 tengah hari kelmarin.

Katanya, lelaki berkenaan ditahan sewaktu memberi keterangan di pejabat SPRM kemaman. – KOSMO! ONLINE


LBS Foundation sumbang RM500,000 pada mangsa gempa bumi
Oleh NURUL IRDINA SUMALI

3 April 2023, 4:51 pm
PETALING JAYA – LBS Foundation (LBSF) telah menghulurkan sumbangan sebanyak RM500,000 kepada mangsa gempa bumi yang telah melanda Turki dan Syria.
Gempa bumi dengan magnitud 7.2 skala Richter melanda wilayah Van di bahagian Timur Turkiye pada 28 Februari lalu telah mengakibatkan pelbagai kerosakan besar, kehilangan nyawa dan tempat tinggal.
Menurut Lembaga Pemegang Amanah LBS Foundation, Tan Sri Lim Hock San berkata, sumbangan ini dilakukan bagi meringankan beban mangsa gempa bumi.
“Kami turut bersedih dengan tragedi yang telah berlaku di Turki dan Syria, dan kami sentiasa mendoakan yang terbaik buat mereka,” katanya.
Tambahnya lagi, dia juga berasa tanggungjawab untuk memberi bantuan dan sokongan kepada penduduk Turkiye dan Syria pada saat mencabar ini.
“Kami sedar kewajiban kami untuk menyokong sebarang bantuan dan menghuluran sokongan kepada (mereka),” ulasnya.

Sumbangan itu dilakukan menerusi Tabung Bencana Kementerian Luar Negeri (TBLKN) yang diserahkan oleh Lim Hock San kepada Ketua Setiausaha Kementerian Luar Negeri, Datuk Seri Amran Mohamed Zin.
Untuk rekod, LBS Foundation sebelum ini pernah menyumbang beberapa bantuan seperti Covid-19 sebanyak RM 1 juta serta bantuan banjir di Pahang sebanyak RM50,000. -KOSMO! ONLINE.


Mahkamah: Clare gagal lagi batal tuduhan fitnah Sultanah Nur Zahirah
Oleh NUZULSHAM SHAMSUDDIN

3 April 2023, 4:34 pm
KUALA LUMPUR – Pengarang Sarawak Report, Clare Rewcastle-Brown gagal buat kali kedua untuk membatalkan pertuduhan mengeluarkan kenyataan memfitnah Sultanah Terengganu, Sultanah Nur Zahirah berhubung kes 1Malaysia Development Berhad (1MDB).
Perkara itu dimaklumkan melalui satu surat bertarikh 27 Mac lalu yang mana Jabatan Peguam Negara (AGC) menolak representasi yang dikemukakan oleh Clare. Surat itu yang dialamatkan kepada Tetuan Guok Partnership yang mewakili Clare, diperolehi oleh pihak media hari ini.
Dalam surat tersebut antara lain menyatakan, AGC memutuskan terdapat keterangan yang mencukupi untuk mengekalkan pertuduhan terhadap Clare.
“Representasi ditolak dan pertuduhan terhadap anak guam dikekalkan. Keputusan adalah muktamad,” demikian menurut surat berkenaan ketika merujuk kepada representasi bertarikh 8 Mac lalu yang dikemukakan oleh Clare.
Menurut surat itu lagi, sebarang representasi lanjut daripada pihak tertuduh tidak akan dilayan melainkan jika terdapat perkembangan baharu atau keadaan yang masih belum dipertimbang yang mewajarkan kajian semula dilakukan.
Pada 2 Februari lalu, media melaporkan, Clare gagal kali pertama untuk membatalkan pertuduhan mengeluarkan kenyataan memfitnah Sultanah Nur Zahirah selepas representasi bertarikh 13 Disember 2022 ditolak oleh agensi itu.

Perkara tersebut dimaklumkan kepada pihak media oleh peguam Guok Ngek Seong yang mewakili Clare pada sesi pengurusan kes.
Representasi untuk membatalkan pertuduhan itu dikemukakan ekoran keputusan Mahkamah Tinggi pada 31 Oktober 2022 yang menolak saman RM300 juta dikemukakan oleh Sultanah Terengganu terhadap Clare.
Pesuruhjaya Kehakiman Dr. John Lee Kien How @ Mohd. Johan Lee ketika itu memutuskan Clare dan dua lagi tidak memfitnah Sultanah Nur Zahirah dalam buku ‘The Sarawak Report – The Inside Story of the 1MDB Expose’.
Selain Clare, turut dinamakan sebagai defendan ialah penerbit Gerakbudaya Enterprise, Chong Ton Sin dan pencetak Vinlin Press Sdn. Bhd.
Pada 23 September 2021, Clare yang berasal dari United Kingdom itu didakwa di Mahkamah Majistret Kuala Terengganu secara in-absentia (tanpa kehadiran tertuduh) atas pertuduhan itu.
Clare didakwa mengikut Seksyen 500 Kanun Keseksaan yang memperuntukkan hukuman penjara maksimum dua tahun atau denda atau kedua-dua sekali.
Pengarang Sarawak Report itu kemudian memfailkan permohonan untuk memindahkan kesnya daripada Mahkamah Majistret Kuala Terengganu ke Mahkamah Tinggi di sini (Kuala Lumpur) kerana mendakwa dirinya tidak akan mendapat perbicaraan yang adil.
Ini kerana pengadu dalam kes jenayah terhadap dirinya adalah Sultanah Terengganu sendiri yang memfailkan saman terhadapnya.
Bagaimanapun, pada 12 Ogos 2022, Hakim Mohamed Zaini Mazlan (kini Hakim Mahkamah Rayuan) menolak permohonan Clare untuk merujuk kepada Mahkamah Persekutuan persoalan undang-undang berkaitan pertuduhan yang dihadapinya.
Beliau membuat keputusan tersebut selepas mendapati, pertuduhan jenayah terhadap Clare ‘masih dalam transit’ dan kes perlu dipindahkan secara rasmi sebelum permohonan itu diputuskan.
Hakim Mohamed Zaini ketika itu turut menyatakan, kes jenayah membabitkan Clare masih berada di Mahkamah Majistret Kuala Terengganu dan tertuduh masih belum didakwa secara bersemuka. – KOSMO! ONLINE.


Doktor kontrak di Kelantan tak sertai mogok, kerja seperti biasa
Oleh MUSTAQIM MOHAMED

3 April 2023, 4:13 pm
KOTA BHARU – Perkhidmatan kesihatan di Hospital Raja Perempuan Zainab II (HRPZ II) di sini berjalan seperti biasa apabila doktor-doktor kontrak tetap melaksanakan tugas mereka meskipun terdapat desas-desus mereka akan melancarkan mogok hari ini.
Tinjauan Kosmo! di HRPZ II hari ini mendapati, perkhidmatan perubatan dan rawatan kepada para pesakit berjalan seperti biasa tanpa sebarang masalah atau kelewatan.
Seorang doktor kontrak yang hanya mahu dikenali sebagai Hani, 28, berkata, meskipun hadir bekerja, dia berharap kerajaan perku melakukan tindakan bagi menangani isu doktor kontrak melalui pendekatan yang lebih profesional.
Menurutnya, tindakan mengadakan mogok dengan tidak hadir ke tempat kerja dilihat bercanggah dengan profesion sebagai doktor kerana merawat pesakit merupakan keperluan utama yang perlu diberikan perhatian.
“Bagi saya, lebih baik kita ambil pendekatan membawa isu atau tuntutan untuk dibincangkan di peringkat atasan termasuk dengan menteri.
“Wakil yang terlibat perlu berbincangsecara profesional antara wakil doktor kontrak dengan pemimpin. Itu jalan terbaik kerana kita tidak mahu perkara ini menjejaskan kepentingan pesakit,” katanya ketika ditemui pemberita di pekarangan HRPZ II di sini hari ini.

Doktor itu memberitahu, tindakan mengambil cuti kecemasan (EL) atau cuti sakit (MC) dianggap kurang matang sebagai tanda protes.
Katanya, doktor-doktor kontrak di HRPZ II boleh dikatakan beruntung kerana hampir semua yang telah lama berkhidmat sudah diserap sebagai kakitangan tetap.
“Hanya tinggal dokor-doktor baharu seperti saya sendiri yang mula berkhidmat pada 2021 lalu masih berstatus kontrak,” katanya. – KOSMO! ONLINE


Muat naik video terkini di aplikasi media sosial pertama Malaysia, ‘Vortecx’
Oleh NURUL IZZATI ZAINI

3 April 2023, 4:02 pm
PETALING JAYA – Pengguna media sosial kini boleh berkongsi skandal, gosip, bencana alam dan hiburan dalam format video dan artikel di aplikasi media sosial baharu milik Malaysia dikenali sebagai ‘Vortecx’.
Ketua Pegawai Eksekutif dan Pengasas Vortecx, Danial Sarifuddin berkata aplikasi Vortecx menumpukan kepada aktiviti harian seperti berita, hal ehwal semasa dengan membolehkan pengguna memuat naik kandungan dalam format video.
“Sebagai contoh jika anda dalam perjalanan ke satu tempat mesyuarat di Kuala Lumpur dan ternampak kemalangan atau kejadian jenayah di kawasan persekitaran, anda boleh merakamkannya kemudian memuat naik ke Vortecx.
“Aplikasi ini memberi kesedaran kepada masyarakat apa yang berlaku di sekeliling kerana mereka akan mengetahui berita dan cerita terkini,” katanya dalam kenyataan hari ini.
Tambah Danial, Vortecx yang merupakan aplikasi media sosial yang pertama di Malaysia akan turut memberikan hadiah kepada para pengguna yang memuat naik video-video relevan.
“Disamping itu, kami juga akan memberikan ‘referral fee’ untuk mereka yang mengajak pengguna lain menggunakan aplikasi ini,” ujarnya.

Aplikasi yang baru dilancarkan pada bulan ini boleh dimuat turun oleh para pengguna telefon android di ‘playstore’ manakala pengguna iPhone boleh memuat turun dalam masa tiga bulan lagi. – KOSMO! ONLINE


Ahli Dewan Negara berdiri satu kaki selama seminit
Oleh ZULKIFLI MANZOR

3 April 2023, 4:07 pm
KUALA LUMPUR – Persidangan hari ini menyaksikan semua Ahli Dewan Negara berdiri dengan sebelah kaki selama seminit sebagai tanda sokongan kepada golongan orang kurang upaya (OKU).
Suasana itu selepas Senator Isaiah Jacob mempelawa Ahli Dewan Negara berbuat demikian pada sesi perbahasan Rang Undang-Undang (RUU) Perbekalan 2023 (Belanjawan 2023) yang menyentuh soal kebajikan dan pemerkasaan golongan OKU.
“Saya berdiri untuk sertai perbahasan ini selama 14 minit 15 saat satu kaki. Kami orang kuat upaya. Saya tutup dengan mohon semua Yang Berhormat berdiri selama satu minit, dengan satu kaki,” kata Isaiah.
Timbalan Yang Dipertua Dewan Negara, Datuk Seri Mohamad Ali Mohamad berkata, beliau berterima kasih kepada hujah-hujah Isaiah dan berharap ia didengari kementerian bertanggungjawab.
Terdahulu, Isaiah mencadangkan supaya satu Jawatankuasa Hal Ehwal OKU diwujudkan dan diletakkan di bawah seliaan Jabatan Perdana Menteri (JPM).
Menurut beliau, Jabatan Kebajikan Masyarakat (JKM) yang ketika ini bertanggungjawab menjaga kebajikan OKU mempunyai banyak kekangan.

Kata beliau, JKM juga perlu memberi perhatian pada golongan lain seperti ibu tunggal, pesakit, selain mangsa kes kebakaran dan bencana.
Beliau turut mencadangkan OKU didaftarkan terus dalam kad pengenalan, tanpa perlu mendaftar dengan JKM. – KOSMO! ONLINE


1,880 doktor kontrak tidak mogok di Johor
Oleh KHAIRUL MOHD. ALI

3 April 2023, 3:41 pm
JOHOR BAHRU – Kerajaan negeri berterima kasih dengan komitmen ditunjukkan 1,880 pegawai perubatan lantikan kontrak Gred UD41 dan UD43 yang berkhidmat di 24 fasiliti kesihatan seluruh negeri ini.
Pengerusi Jawatankuasa Kesihatan dan Perpaduan Johor, Ling Tian Soon berkata, tinjauan pihaknya mendapati perkhidmatan kesihatan awam di negeri ini berjalan lancar dengan bilangan pegawai perubatan yang tidak hadir bertugas kerana bercuti adalah terkawal.
“Terdapat 1,880 Pegawai Perubatan Lantikan Kontrak Gred UD41 dan UD43 yang bertugas di 24 fasiliti kesihatan melibatkan 113 pegawai perubatan di klinik kesihatan dan 1,767 lagi di 12 hospital.
“Pemantauan mendapati perkhidmatan merawat pesakit di klinik kesihatan dan hospital serta semua prosedur elektif berjalan lancar seperti biasa.
“Pemantauan juga mendapati tiada berlakunya perarakan kecil atau demonstrasi awam di mana-mana fasiliti kesihatan kerajaan,” katanya dalam kenyataan, di sini hari ini.
Tian Soon memberitahu, Ketua Pusat Tanggungjawab akan meneruskan pemantauan bagi memastikan penyampaian perkhidmatan kesihatan kepada pesakit di klinik atau hospital berjalan lancar.

“Segala permasalahan pasti ada sjalan penyelesaian adan mogok bukan solusi terbaik,” jelasnya.
Dalam pada itu, beliau turut memohon agar kabinet mewujudkan Jawatankuasa Peringkat Tertinggi menggabungkan beberapa kementerian dan agensi termasuk bagi menangani isu doktor kontrak ini dengan segera,” tambahnya lagi.-KOSMO! ONLINE


Tiada doktor kontrak mogok di Terengganu
Oleh KAMALIZA KAMARUDDIN

3 April 2023, 3:36 pm
KUALA TERENGGANU – Perkhidmatan kesihatan awam di semua enam hospital dan rangkaian klinik kesihatan di Terengganu berjalan lancar meskipun Mogok Doktor Malaysia selama tiga hari dilancarkan bermula hari ini.
Pengarah Kesihatan Terengganu, Datuk Dr. Kasemani Embong berkata, berdasarkan pemerhatian tiada doktor kontrak yang melakukan mogok itu dan mereka hadir bekerja seperti biasa semalam.
“Setakat ini, saya dimaklumkan oleh pengurusan hospital-hospital daerah, semuanya berjalan lancar tanpa ada sebarang kejadian tidak diingini. Harap ia akan berterusan untuk tempoh dua hari lagi,” katanya ketika ditemui Kosmo! di sini semalam.
Sementara itu, tinjauan juga mendapati operasi perkhidmatan kesihatan di Hospital Sultanah Nur Zahirah (HSNZ) di sini berjalan lancar.
Menurut sumber, beberapa kakitangan keselamatan telah ditempatkan untuk memantau persekitaran hospital besar terbabit sekiranya berlaku mogok atau demonstrasi daripada doktor kontrak berkenaan.
“Alhamdulillah, perkhidmatan rawatan kesihatan pesakit lancar seperti biasa,” katanya. – KOSMO! ONLINE


Roti john percuma ‘kasut barbie’
Oleh NIK NUR IMAN WAHYU

3 April 2023, 4:41 pm
PETALING JAYA – Seorang wanita berkongsi momen lucu apabila roti john yang dibelinya di bazaar Ramadan mempunyai kasut mainan ‘barbie’.
Dalam video yang dimuat naik Cheqsue di akaun TikTok miliknya itu memaparkan sebuah kasut mainan ‘barbie’ berwarna putih yang terselit di celah-celah roti john.
“Untung beli dekat bazaar Ramadan sekarang. Makan roti john dapat pakej kasut barbie,” katanya.
Menjengah ke ruangan komen, rata-rata netizen terhibur dengan kisah yang dikongsi Cheqsue. Ada di antara mereka sempat berseloroh dengan mengatakan kasut tersebut merupakan kasut Cinderella yang hilang.
“Kena cari siapa yang punya tu, sarung dekat kaki dia, ‘princess’ Cinderella punya tu. Tapi macam kaki ‘fairy tale’ saja,” kata DrKams.
“Makan roti john ‘free’ kasut Cinderella,” kata Meyyyraaa.

Perkongsian tersebut memperoleh hampir 300,000 tontonan dan lebih 1,000 komen di TikTok. – KOSMO! ONLINE.


Harga minyak masak tulen botol kekal hingga 7 Mei
Oleh MOHD. HUSNI MOHD. NOOR

3 April 2023, 3:33 pm
PUTRAJAYA – Harga minyak masak tulen kemasan botol kekal bagi tempoh 8 April hingga 7 Mei ini.
Kementerian Perdagangan Dalam Negeri dan Kos Sara Hidup (KPDN) berkata, harga runcit maksimum ditetapkan adalah RM6. 90 bagi botol 1 kilogram (kg), RM13. 30 (2kg), RM19.60 (3kg) dan 30.90 (5kg).
Menurutnya, secara umum, terdapat kenaikan harga minyak sawit mentah untuk Mac berbanding bulan sebelumnya yang melepasi RM4,000 per tan metrik.
“Purata harga minyak sawit mentah untuk Mac adalah RM4,139 per tan metrik berbanding RM3,908 per tan metrik pada Februari 2023.
“Kenaikan ini sekali gus akan menyebabkan berlakunya kenaikan harga runcit minyak masak tulen kemasan botol berdasarkan kepada konsep harga siling bergerak.
“Bagaimanapun, bagi mengelakkan bebanan rakyat, kerajaan dan industri bersetuju untuk mengekalkan harga runcit untuk tempoh 8 April hingga 7 Mei ini,” katanya menerusi kenyataan akhbar hari ini.

Katanya, pengekalan harga runcit minyak masak sawit kemasan botol ini melibatkan pembayaran subsidi kepada pengilang-pengilang penapis secara tuntutan bayaran balik berdasarkan bilangan tuntutan sebenar.
Dalam pada itu, KPDN berkata, mana-mana pihak yang menjual melebihi harga maksima boleh diambil tindakan di bawah Akta Kawalan Harga dan Antipencatutan 2011 dan boleh dikenakan penalti.- KOSMO! ONLINE


APMM tahan lima nelayan Myanmar tangkap ikan di perairan Kemaman
Oleh NIK NUR IZZATUL HAZWANI NIK ADNAN

3 April 2023, 4:09 pm
KEMAMAN – Padah bekerja sebagai nelayan tanpa permit sah, lima lelaki warganegara Myanmar ditahan Maritim Malaysia (APMM) di perairan Kemaman dekat sini semalam.
Pengarah Zon Maritim Kemaman, Rashidilhadi Abd. Rashid berkata, nelayan berusia 19 hingga 49 tahun tersebut ditahan ketika sedang asyik menangkap ikan pada pukul 12.10 tengah hari.
Beliau berkata, sewaktu serbuan, bot nelayan dinaiki kesemua suspek berada pada kedudukan 19 batu nautika dari perairan Kemaman.
“Sewaktu bot ronda Maritim melakukan rondaan Op. Iman, kami dengan telah terserempak sebuah bot nelayan tempatan yang berada dalam keadaan mencurigakan.
“Hasil pemeriksaan mendapati bot tersebut dikendalikan seorang tekong bersama empat orang awak-awak warganegara Myanmar,” katanya di sini hari ini.
Rashidilhadi berkata, perbuatan tersebut telah melanggar syarat sah lesen iaitu menggunakan kru asing tanpa surat kebenaran bertulis sah daripada Jabatan Perikanan.

Sehubungan itu, beliau berkata, APMM telah menahan kesemua lima nelayan berkenaan selain menyita bot terbabit.
“Kita juga merampas 400 kilogram hasil laut dan 4,000 liter minyak diesel. Kes akan disiasat mengikut Akta Perikanan 1985,” katanya. – KOSMO! ONLINE


Tidak salah visual azan dalam bentuk kartun
Oleh AMREE AHMAD

3 April 2023, 3:38 pm
PUTRAJAYA- Tindakan sebuah stesen penyiaran satelit berbayar tempatan yang memaparkan ilustrasi azan dalam bentuk kartun disifatkan sebagai tidak salah malah ia juga dibolehkan.
Perkara itu disahkan Pengerusi Persatuan Ulama Malaysia (PUM) Wilayah Persekutuan, Datuk Mohamad Abdullah di mana beliau menyifatkan visual tersebut sebagai cara medium dakwah.
“Pada pandangan saya, adalah tidak salah penggunaan animasi tersebut sebagai alat media untuk tujuan pendidikan kepada kanak-kanak yang kecil.
“Selain itu, pandangan keharusan kartun sedemikian pernah diulas bekas Mufti Wilayah Persekutuan, Datuk Dr. Zulkifli Mohamad al-Bakri pada 2016 lalu.
“Menerusi slot Irsyad Al-Fatwa, beliau ada menyatakan kartun bukan lukisan sempurna, malah ia cuma gambar yang memiliki ciri tersendiri tanpa ada unsur ciri hakiki,” katanya ketika dihubungi di sini hari ini.
Perkara itu juga ada dibangkit tokoh kontemporari Islam terkenal, Allahyarham Syeikh Dr. Yusuf al-Qaradhawi yang menganggap kartun bagi tujuan dakwah bukan perkara haram.

Sebaliknya, penggunaan animasi itu dituntut syarak jika mampu menjadi medium penting penyampaian dakwah dan ilmu bermanfaat kepada umat Islam serta orang bukan Muslim. – KOSMO! ONLINE


Amaran ribut petir di 8 negeri petang ini
Oleh KOSMO!

3 April 2023, 3:21 pm
PETALING JAYA – Amaran ribut petir, hujan lebat dan angin kencang dikeluarkan melibatkan beberapa kawasan di lapan negeri sehingga pukul 6 petang ini.
Jabatan Meteorologi Malaysia (MetMalaysia) dalam hantaran pada Facebook memaklumkan, negeri-negeri tersebut melibatkan Perak, Kelantan, Terengganu, Pahang, Selangor, Negeri Sembilan, Sarawak dan Sabah.
“Kawasan-kawasan tersebut melibatkan Perak (Hulu Perak), Kelantan (Jeli dan Tanah Merah), Terengganu (Hulu Terengganu, Dungun dan Kemaman), Pahang (Bentong), Selangor (Hulu Selangor dan Gombak) serta Negeri Sembilan (Jelebu).
“Sarawak pula melibatkan Limbang (Lawas), manakala Sabah iaitu Pedalaman (Sipitang, Tenom, Kuala Penyu, Beaufort, Nabawan dan Tambunan), Pantai Barat (Putatan, Penampang, Kota Kinabalu, Tuaran, Ranau dan Kota Belud) dan Tawau (Tawau dan Lahad Datu),” kata hantaran tersebut.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE


[VIDEO] Mahkamah: Bicara kes ubah tuntutan nafkah Sam Bunkface – Aida bersambung lagi 16 Mei ini
Oleh NUZULSHAM SHAMSUDDIN

3 April 2023, 2:48 pm
SHAH ALAM – Mahkamah Rendah Syariah Petaling, Subang Bestari di sini menetapkan 16 Mei depan bagi sambung perbicaraan kes tuntutan mengubah perintah nafkah vokalis kumpulan Bunkface, Sam dengan bekas isterinya Aida Azira Hussin.
Hakim Syarie Shukran Yusof menetapkan tarikh itu selepas Aida, 36, selaku defendan selesai disoal balas beberapa soalan daripada peguam syarie Liyana Sihar yang mewakili Sam selaku plaintif.
“Perbicaraan kes bersambung lagi pada 16 Mei ini,” kata hakim syarie itu.
Baru-baru ini, media melaporkan enggan berdiam diri, Sam menepis tuduhan Aida berhubung dakwaan mengabaikan  tanggungjawab terhadap anak tunggal mereka, Maleeq.
Sam atau nama sebenarnya Shamsul Annuar Baharum, 35, juga turut mengulas punca pindaan nafkah anak mereka dua tahun lalu, daripada RM1,300 kepada jumlah yang mampu dilunaskan yang mana ia berlaku ketika ketika musim Perintah Kawalan Pergerakan (PKP).
Ini kerana Sam mendakwa punca pendapatannya sangat terhad selain lebih dua tahun perniagaan turut terjejas.

Terdahulu, pada 29 Mac lalu Sam dan Aida hadir ke Mahkamah Rendah Syariah Petaling, Subang Bestari, Shah Alam, Selangor bagi sebutan kes pindaan nafkah anak mereka.
Aida tidak bersetuju dengan permohonan dibuat penyanyi terbabit, selain meminta bukti andai tidak mempunyai pendapatan atau tawaran persembahan seperti dikatakan.
Sam mendirikan rumah tangga dengan Aida yang juga penerbit rancangan sebuah stesen televisyen pada 25 April 2015, namun bercerai empat tahun kemudian. – KOSMO! ONLINE

View this post on Instagram

A post shared by Utusan Digital (@utusanonline)


KPT bukan polis universiti kawal aktiviti politik
Oleh SAFINA RAMLI

3 April 2023, 3:00 pm
GEORGE TOWN – Kementerian Pendidikan Tinggi (KPT) tidak berperanan menjadi ‘polis universiti’ untuk mengawal mana-mana universiti termasuk dalam soal berkaitan aktiviti politik di kampus.
Menterinya, Datuk Seri Mohamed Khaled Nordin berkata, ini kerana matlamat KPT adalah melahirkan graduan yang mempunyai kekuatan pemikiran dan tidak terlalu taksub kepada satu aliran pemikiran sahaja.
“Saya tekankan bahawa KPT tidak berminat utk lakukan ‘educational policing’, kita kena faham perkara ini. Saya bukan polis yang mahu menjaga universiti.
“Kita nak bangunkan kesarjanaan universiti, katalah dekat luar sudah situasi yang toksik jadi kita bergantung kepada universiti untuk betulkan keadaan di luar,” katanya dalam sidang akhbar selepas mengadakan lawatan kerja ke Universiti Sains Malaysia (USM) di sini hari ini.
Beliau mengulas mengenai kemungkinan untuk membenarkan penubuhan cawangan parti-parti politik di peringkat universiti.
Mengulas lanjut, Mohamad Khaled berkata, sebelum ini beliau tidak menyebut bahawa parti politik akan dibenarkan menubuhkan cawangan di universiti.

“Semasa perbahasan dengan ahli Parlimen di Parlimen, mereka secara konsensus bersetuju bahawa ia bukan sesuatu yang wajar untuk benarkan parti politik wujud (di universiti).
“Memang cawangan parti politik tidak boleh wujud (di universiti), namun jika mereka mahu masuk (ahli politik) ke universiti mereka mesti mendapatkan kebenaran daripada pihak universiti,” jelasnya.- KOSMO! ONLINE


Enggan ulas lanjut, Sam minta tanya Aida
Oleh NUR EMIRA SAIZALI

3 April 2023, 3:24 pm
SHAH ALAM – “Apa-apa tanya Aida.”
Demikian respons vokalis kumpulan Bunkface, Sam yang enggan mengulas lanjut berhubung perbicaraan pindaan bayaran nafkah anaknya, Maleeq, 7, yang berlangsung di Mahkamah Rendah Syariah Petaling, Subang Bestari di sini hari ini.
Selaku plaintif, Sam atau penuhnya Shamsul Anuar Baharom, 35, berkata, dia tidak boleh mengeluarkan sebarang kenyataan memandangkan kes perbicaraan sedang berlangsung.
“Sebenarnya hari ini tak boleh beri sebarang komen sebab kenyataan yang keluar sebelum ini meliputi semuanya termasuk kes nafkah.
“Sekarang ini kes nafkah going well (sedang berjalan dengan baik).
Segala info saya sudah berikan sebelum ini. Kalau ada apa-apa (persoalan) tanya Aida,” katanya kepada Kosmo! Online yang hadir ditemani oleh isterinya, Puteri Eifa Ezrin Mohd Kushairi hari ini.

Menerusi kes perbicaraan hari ini, Sam diwakili peguam syarie, Liyana Sihar.
Liyana juga memohon semua pihak menghormati prosedur mahkamah agar tidak mencetuskan sebarang salah faham dalam kalangan masyarakat.
“Kes sedang berjalan, dan kita hormatlah prosedur mahkamah. Cuma, kita minta semua pihak menghormati pihak yang lain sebab kes ini dah lama berjalan sebenarnya.
“Jadi, beri peluang kepada semua pihak supaya tidak timbul salah faham,” ujarnya.
Sementera itu, bekas isterinya yang juga selaku defendan, Aida Azira Husin, 36, yang diwakili peguam syarie, Muhammad Hafiz Hood pula menolak untuk memberi sebarang kenyataan dan bergegas keluar dari pekarangan mahkamah.
Difahamkan, Aida akan memberi kenyataan rasmi berhubung isu berkenaan dalam tempoh terdekat.
Perbicaraan seterusnya dijangka berlangsung pada 16 Mei depan di lokasi sama.
Semalam, Sam menerusi satu hantaran Instagram menegaskan tidak pernah langsung mengabaikan tanggungjawab dan nafkah anak walaupun sebulan.
Dedahnya lagi, dia juga memberitahu Maleeq juga kini dijaga oleh ibu Aida di Melaka sekaligus mempersoalkan jumlah nafkah yang perlu dibayar iaitu berjumlah RM1,300 sebulan.
Terdahulu, pada 28 Mac lalu Sam dan Aida hadir ke Mahkamah Rendah Syariah Petaling, Subang Bestari, Shah Alam, Selangor bagi sebutan kes pindaan nafkah anak mereka.
Aida tidak bersetuju dengan permohonan dibuat penyanyi terbabit, selain meminta bukti andai tidak mempunyai pendapatan atau tawaran persembahan seperti dikatakan.
Sam mendirikan rumah tangga dengan Aida yang juga penerbit rancangan sebuah stesen televisyen pada 25 April 2015, namun bercerai empat tahun kemudian. – KOSMO! ONLINE


15 sekeluarga kempunan tunai umrah, rugi RM118,000
Oleh MOHD AZLI ADLAN

3 April 2023, 3:17 pm
KUALA TERENGGANU – Hajat 15 sekeluarga untuk menunaikan ibadah umrah tidak kesampaian apabila didakwa menjadi mangsa penipuan agensi umrah.
Tambah menyedihkan, mereka terpaksa berputih mata kerugian RM118,800 yang sudah dilunaskan kepada agensi umrah terbabit yang berpengkalan di Alor Setar, Kedah.
Salah seorang mangsa, Ahmad Kashfi Ab. Rahman, 56, berkata, mereka 15 sekeluarga terdiri daripada keluarganya dan adik-beradik serta ibu berusia antara 10 tahun hingga 70 tahun sepatutnya berlepas ke tanah suci pada 28 Februari lalu.
“Begitupun, sebaik melunaskan keseluruhan bayaran pakej umrah berjumlah RM7,920 seorang pada 22 Februari lalu, kami dikejutkan dengan penundaan penerbangan kami.
“Wakil agensi umrah itu memaklumkan pakej umrah kami selama 12 hari 11 malam terpaksa ditunda kepada 3 Mac lalu,” katanya ketika ditemui selepas membuat laporan polis di Ibu Pejabat Polis Daerah Kuala Terengganu di sini hari ini.
Ahmad Kashfi mendakwa, wakil agensi umrah itu memberi pelbagai alasan seperti kononnya ketiadaan jadual penerbangan pada tarikh berkenaan.

Dia berkata, mereka turut mendakwa kononnya akaun bank syarikat berkenaan telah dibekukan Suruhanjaya Pencegahan Rasuah Malaysia (SPRM) bagi siasatan kes penipuan harga tambang kapal terbang.
“Pakej umrah kami bagai digantung tidak bertali selama hampir dua bulan sebelum memutuskan membuat laporan polis hari ini kerana menyedari telah tertipu,” katanya. – KOSMO! ONLINE


Jenayah meningkat di Putra Perdana, enam SJR dilancar
Oleh KAMARIAH KHALIDI

3 April 2023, 3:10 pm
SEPANG- Ibu Pejabat Polis Daerah (IPD) Sepang melaksanakan sekatan jalan raya (SJR) membabitkan enam lokasi berbeza di sekitar Putra Perdana ekoran peningkatan kes jenayah dicatatkan di kawasan berkenaan.
Ketua Polis Daerah Sepang, Asisten Komisioner Wan Kamarul Azran Wan Yusof berkata, SJR selama tiga hari bermula hari ini merupakan sebahagian daripada Op Cegah Jenayah yang dijalankan sejak 21 Mac lalu.
“Di bawah IPD Sepang terdapat tujuh buah balai polis dan ketika ini, jumlah kes jenayah agak menonjol di kawasan Balai Polis Putra Perdana. Atas sebab itu kita tumpukan operasi cegah jenayah di kawasan pentadbiran tersebut.
“SJR yang dijalankan bermula hari ini membabitkan enam lokasi mengikut kawasan atau hot spot di bawah pentadbiran Balai Polis Putra Perdana dengan kekuatan kira-kira 100 anggota termasuk dibantu Balai Polis Cyberjaya dan Sepang,” katanya menerusi sidang akhbar Op Khas Putra Perdana di sini hari ini.
Enam SJR yang dilaksanakan membabitkan Jalan Aman Putra, 16 Sierra, Jalan Meranti Jaya, Bukit Puchong 2, Jalan Putra Prima dan Jalan Pulau Meranti.
Katanya, berdasarkan statistik, Balai Polis Putra Perdana mencatatkan kes jenayah tertinggi iaitu sebanyak 41 kes bermula 1 Januari hingga 31 Mac diikuti Balai Polis Cyber sebanyak 33 kes, Balai Polis Dengkil (32 kes), Balai Polis Dato Abu Bakar Baginda (31 kes), Balai Polis Bandar Baru Salak Tinggi (27 kes), Balai Polis Sungai Pelek (16 kes) dan Balai Polis Sepang (tiga kes).

“Bagi tempoh bulan Mac sahaja, kawasan Putra Perdana mencatatkan sebanyak 16 kes jenayah harta benda membabitkan curi dalam bangunan, curi motosikal dan kenderaan serta pecah rumah,” jelasnya.
Dalam pada itu, Wan Kamarul berkata, secara keseluruhan IPD Sepang turut mencatatkan peningkatan sebanyak 161 kes atau 45.04 peratus indeks jenayah bagi tempoh 1 Januari hingga 15 Mac, berbanding 111 kes dalam tempoh sama tahun lalu.
“Sejak Op Cegah Jenayah dilaksanakan pada 21 Mac, indeks jenayah yang dicatatkan berada pada paras 45.30 peratus mula menunjukkan penurunan sehingga 35.56 peratus pada 31 Mac lalu.
“Justeru, kita sasar kadar indeks jenayah bagi IPD Sepang di bawah paras 25 peratus sehingga operasi ini tamat pada Rabu,” ujarnya. – KOSMO! ONLINE


Rugi RM9.7 juta dalam tiga bulan akibat jenayah komersial
Oleh NORHAFIZAN ZULKIFLI

3 April 2023, 2:53 pm
KUANTAN – Kes jenayah komersial di negeri ini membimbangkan apabila merekodkan kerugian berjumlah RM9.7 juta dalam tempoh tiga bulan pertama tahun ini.
Ketua Polis Pahang, Datuk Seri Ramli Mohamed Yoosuf berkata, dalam tempoh antara Januari hingga Mac itu juga, sebanyak 1,710 laporan polis diterima berkaitan jenayah komrsil dengan 564 kertas siasatan telah dibuka.
“Penyumbang utama kesalahan kes jenayah komersil bagi tempoh berkenaan adalah kesalahan tipu dalam talian yang mencatat 478 kes dengan jumlah kerugian RM6,948,138.52.
“Sebanyak 33 peratus dari jumlah kes melibatkan tipu e-belian manakala sebanyak 17 peratus membabitkan penipuan tawaran kerja yang mana kedua-dua kes mencatatkan jumlah paling tinggi,”katanya dalam sidang akhbar di Ibu Pejabat polis Kontinjen (IPK) Pahang di sini, hari ini.
Menurutnya, daripada jumlah kertas siasatan yang dibuka menyaksikan sebanyak 260 kertas siasatan telah dituduh dengan kadar peratusan 46.1 peratus.
Dalam pada itu katanya, bersasarkan data diterima, pekerja sektor swasta merupakan antara mangsa tertinggi dicatatkan iaitu sebanyak 229 kes diikuti mangsa daripada sektor kerajaan iaitu sebanyak 69 kes.

Katanya, sepanjang tempoh itu juga, polis berjaya membuat tangkapan ke atas 319 suspek kes jenayah komersil dengan tangkapan tertinggi adalah bagi kes tipu iaitu sebanyak 303 tangkapan yang kebanyakannya adalah merupakan pemilik akaun.
“Perbandingan jumlah tangkapan yang telah berjaya dibuat berbanding tempoh sama pada tahun lalu adalah sebanyak 230 tangkapan tahun lalu berbanding 319 tahun ini dengan peningkatan sebanyak 89 tangkapan iaitu bersamaan dengan 38.7 peratus,” katanya. – KOSMO! ONLINE


Mogok doktor kontrak tidak jejas operasi di P. Pinang
Oleh SAFINA RAMLI

3 April 2023, 3:05 pm
GEORGE TOWN – Kempen Mogok Doktor Malaysia yang bakal diadakan selama tiga hari bermula hari ini dikatakan tidak menjejaskan perkhidmatan di hospital dan klinik kesihatan di Pulau Pinang.
Exco Kesihatan negeri, Dr. Norlela Ariffin berkata, kesemua perkhidmatan kesihatan awam di negeri ini berjalan seperti biasa.
“Setakat pagi ini, perkhidmatan di hospital dan klinik kesihatan berjalan seperti biasa. Semua pihak sedang memantau perkara ini dengan rapi,” katanya ketika dihubungi di sini hari ini.
Mogok Doktor Malaysia yang langsung selama tiga hari bermula hari ini akan menjejaskan operasi di hospital dan klinik kesihatan kerajaan sekiranya lebih 8,000 doktor kontrak tidak hadir bertugas.
Jurucakap Mogok Doktor Malaysia memberitahu, tiada demonstrasi atau tunjuk perasaan akan diadakan sebaliknya doktor kontrak tidak akan hadir bertugas iaitu merupakan satu-satunya tindakan mogok dijalankan pihaknya selama tiga hari sehingga Rabu.
Sementara itu, tinjauan Kosmo! di Hospital Pulau Pinang (HPP) juga mendapati operasi di hospital berkenaan juga berlangsung seperti biasa hari ini.

Bagaimanapun, pesakit yang mendapatkan rawatan mendakwa waktu pesakit menunggu untuk mendapatkan rawatan melebihi tempoh yang biasa hari ini. – KOSMO! ONLINE


Khairul Aming ‘tak melenting’ ditegur masakan banyak minyak
Oleh KOSMO!

3 April 2023, 3:28 pm
PETALING JAYA – Pembikin kandungan video makanan, Khairul Aming menjelaskan penggunaan bahan seperti minyak dan gula yang banyak dalam masakannya adalah mahu memenuhi cara sebenar penyediaan hidangan tersebut kepada orang ramai.
Bagaimanapun, dia turut bersikap terbuka terhadap teguran yang diterima berhubung resipi masakannya menggunakan banyak minyak sekali gus boleh menjejaskan kesihatan.
“Banyak ‘feedback’ diterima, ada kata teruskan masak dengan cara awak. Ada yang cakap makanan dan masakan bahaya boleh merudumkan kesihatan negara. Saya terima semuanya dengan hati terbuka, terima kasih atas semua maklum balas.
“Saya bersetuju bahawa kesihatan itu nombor satu, memang patut jaga kesihatan. Jadi hari ini saya nak kongsi daripada dua perspektif. Pertama, adalah seorang rakyat Malaysia yang obesiti berusaha untuk turunkan berat dan kedua, sebagai seorang pembikin video makanan,” katanya pada video tersebut.
Khairul Aming bercerita, empat bulan lalu beratnya adalah 113 kilogram (kg) dengan tinggi 184 sentimeter (cm), manakala Jisim Indeks Tubuh (BMI) juga kategori obesiti.
“Dan ini adalah saya hari ini (sambil menunjukkan gambar) 100 kg berat saya. Maknanya saya dah hilang 13 kg, tapi BMI saya masih terlebih berat cuma dah kurang. Peratus lemak badan juga turun daripada 44 peratus kepada 29 peratus,” katanya.

Pemuda tersebut turut berkongsi gambar makanan sahurnya yang mempunyai tinggi protein ayam selain makanan berbuka dengan menu nasi ayam.
“Dua tahun lepas saya buat ‘journey’ Aming nak sihat, memang menjadi sihat dan kurus, tapi lepas itu berat saya naik balik. Naik lagi tinggi daripada sebelum saya mula diet dahulu.
“Kenapa? Sebab saya bina hubungan benci dengan makanan tempatan di sekeliling saya. Masa nak diet, orang cakap jangan makan nasi putih, ambil beras perang, makan salmon, ayam rebus dan saya ikut semuanya, menjadi tapi saya sengsara sebab tertekan tak boleh makan makanan sekeliling kita.
“Sebab itu bila nampak mi goreng, nasi kukus dan nasi ayam, aku makan tanpa kawal kuantiti. Sekali berat naik semula. Jadi untuk kali ini, saya tukar cara iaitu masih makan secara sihat, tapi dalam masa sama ‘enjoy’ diri saya dengan makanan Malaysia yang sedap. Cuma kawal kuantiti,” jelasnya.
Daripada perspektif seorang pembikin video pula, Khairul Aming berkata, dia tidak mengurangkan minyak atau menggantikan bahan lain untuk masakannya kerana ia menjadikan hidangan itu tidak sedap sama seperti original.
“Kalau nak sambal sedap, kena masak dengan minyak banyak untuk pecah minyak. Kalau nak ayam goreng ‘juicy’, kena goreng secara ‘deep fried’ dalam minyak banyak. Itulah cara makanan disediakan, kalau diubah boleh jadi tak sedap macam original.
“Saya tunjuk berapa sudu gula, berapa banyak minyak, saya nak bagi realiti inilah cara sebenar makanan disediakan di luar sana. Kalau anda semua tak biasa masak dan beli kedai makan, anda rasa tak bersalah sangat. Tapi bila tunjuk (cara masakan), orang cakap banyaknya minyak. Sebenarnya sama saja masakan di kedai makan.
“Cuma kita tak sedar sebab tak masak benda tu. Sekarang bila saya tunjuk, anda tahu penyediaannya, inilah kalau aku beli di kedai. Jadi anda boleh buat pilihan. Kalau saya ubah resipi jadi tak sedap, orang tak nak cuba tak sedap, dia maki saya balik,” katanya.
Semalam Kosmo! melaporkan, Pakar Perubatan, Dr. Rafidah Abdullah menerusi ciapan di Twitter menegur supaya Khairul Aming menyediakan resipi sihat kepada orang ramai. – KOSMO! ONLINE


Saya sayang awak Nur Aurora – Farid Kamil
Oleh MOHD. HAIKAL ISA

3 April 2023, 3:20 pm
PETALING JAYA – Meskipun menerima ‘serangan balas’ bertalu-talu daripada Diana Danielle, pelakon Farid Kamil sekali lagi mengundang perhatian ramai apabila memuat naik hantaran Instagram berkongsi luahan kerinduan terhadap anak keduanya, Nur Aurora.
Dalam hantaran tersebut, pemilik nama penuh Farid Kamil Zahari, 42, berkenaan memuat naik foto-fotonya dengan Aurora yang digabungkan menjadi sebuah video selain disertakan dengan lagu Little Girl dendangan Maher Zain.
“Nur Aurora Robe’ah, saya sayang awak ‘my grapeapplepie’ (panggilan manja Aurora),” tulisnhya dalam ruangan kapsyen.
Sementara itu, rata-rata pengikut Instagram mendoakan agar rumah tangga Farid dan Diana kembali pulih, sekali gus dapat memberi kebahagiaan kepada dua anak mereka.
“Semoga dapat selamatkan rumah tangga, harap doa pada bulan Ramadan ini termakbul,” komen netizen.
“Farid seorang suami dan bapa yang sangat-sangat kasihkan anak- anaknya.

“Dia juga kuat berpegang pada tali Allah SWT. Pasti ada hikmah untuk Farid,” kata pelakon Ellie Suriaty dalam ruangan komen.
Sejak semalam, perbalahan antara Farid dan Diana semakin meruncing apabila timbul isu Aurora trauma kerana dimarahi kerana memetik cili di rumah jiran.
Tidak terhenti di situ, hari ini pelakon filem Magika itu sekali lagi memuat naik hantaran mendakwa suaminya masih belum memberi nafkah sejak empat bulan lalu selain tidak mengggantikan semua kos perbelanjaan mereka sekeluarga sepanjang menunaikan umrah Februari lalu.
Farid juga dituduh berdepan ketidakstabilan emosi sehingga menjadi panas memarahi dan menghukum anak perempuannya secara keterlaluan.
Terdahulu, Diana memfailkan permohonan cerai itu pada 10 Mac lalu mengikut Seksyen 47 Enakmen Undang-Undang Keluarga Islam (Negeri Selangor) 2003.
Alasan yang diberikan oleh pelakon itu dalam permohonannya ialah tiada persefahaman, telah berlaku shiqaq (perbalahan berpanjangan) dan tidak lagi dapat hidup bersama sebagai suami isteri.
Bagaimanapun, Farid yang bakal hadir dengan filem terbaharu berjudul Anwar: The Untold Story enggan melafazkan cerai terhadap Diana.
Selepas proses Jawatankuasa Pendamai (JKP) baru-baru ini, Diana juga, menyebut perkataan ‘tanggungjawab’ adalah alasan mengapa dia nekad untuk bercerai dengan suaminya selain mengatakan bahawa Aurora kini trauma.
Sekadar info, pasangan berkenaan mendirikan rumah tangga pada 3 November 2012 di suatu majlis yang diadakan di Hotel Flamingo by the Lake.
Mereka dikurniakan sepasang cahaya mata, Muhammad, 10, dan Aurora. – KOSMO! ONLINE


Wanita hamil maut ditikam 40 kali oleh teman lelaki
Oleh KOSMO!

4 April 2023, 10:00 pm
LONDON – Seorang lelaki di Britain mengaku bersalah menikam teman wanitanya yang sedang hamil dengan menggunakan sebilah gunting sehingga mati, lapor akhbar Mirror UK.
Ailish Walsh, 28, hamil 22 minggu ketika dia ditikam sebanyak 40 kali oleh Liam Taylor. Dia disahkan meninggal dunia selepas ditemui polis di pangsapurinya di London Timur pada 15 Disember 2022.
“Ailish adalah seorang wanita muda yang cantik dan menakjubkan, berusia 28 tahun, memiliki empat anak kecil dan bayi dalam kandungan,” kata rakan Walsh, Teresa Cannon.
Pada perbicaraan awal, pendakwa raya, Jane Osborne berkata: “Serangan itu amat kejam dan dilakukan ketika Ailish diketahui mengandungkan anak defendan (Liam).”
Bapa Ailish dilaporkan menemui mangsa dalam keadaan berlumuran darah dan tidak sedarkan diri ketika kejadian.
Mayatnya pula ditutup dengan jaket manakala kad bank defendan turut berada di dalam poketnya. Sebilah gunting berlumuran darah turut ditemui di lokasi pembunuhan termasuk dua dumbel.

Kamera televisyen litar tertutup (CCTV) turut merakam Liam masuk melalui pintu ke bangunan itu.  Dia kemudian ditahan keesokan harinya.
Pada Isnin lalu, Liam mengaku bersalah atas pembunuhan Ailish semasa perbicaraan di Old Bailey. Penetapan hukuman terhadap lelaki itu akan berlangsung pada 10 Mei depan. – Agensi


Anwar rai penternak, peladang dan nelayan berbuka puasa
Oleh MOHD. HUSNI MOHD. NOOR

4 April 2023, 8:44 pm
PUTRAJAYA – Lebih 1,000 komuniti penternak, peladang dan nelayan diraikan pada majlis iftar bersama Perdana Menteri, Datuk Seri Anwar Ibrahim di Kompleks Seri Perdana, di sini hari ini.
Majlis berbuka puasa hari ini dihoskan bersama Kementerian Kemajuan Desa dan Wilayah (KKDW) dan Kementerian Pertanian dan Keterjaminan Makanan (MAFS).
Terdahulu, Anwar turut meraikan seramai 41 anak yatim terdiri daripada 14 anak yatim masing-masing dari Rumah Bakti Al- Kausar dan Rumah Cahaya Kasih.
Turut diraikan 13 orang anak yatim dari Rancangan Sungai Behrang, Felda Trolak, Rancangan Sungai Tengi, Rancangan Sungai Tengi Selatan dan Rancangan Gedangsa.- KOSMO! ONLINE


Gangguan seksual tidak jejas sasaran emas skuad MTB
Oleh MUHAMMAD RIDUAN MOHD HANAFIAH

4 April 2023, 8:23 pm
PERSEKUTUAN Kebangsaan Berbasikal Malaysia (PKBM) menegaskan sasaran sebutir pingat emas pada Sukan SEA Kemboja pada Mei depan tidak berubah meskipun badan induk itu terpalit isu gangguan seksual.
Naib Presiden PKBM, Datuk Amarjit Singh berkata, pihaknya menyerahkan segala siasatan kepada pihak Polis Diraja Malaysia (PDRM) agar segala keputusan dicapai adalah adil bagi kedua-dua buah pihak.
Amarjit menegaskan, bagi memastikan kelancaran persiapan pasukan berbasikal bukit (MTB) ke Kemboja, skuad negara kini menjalani latihan di bawah bimbingan Nor Alfizar Othman.
Keputusan itu diambil bagi mengambil alih tempat jurulatih yang didakwa melakukan gangguan seksual terhadap seorang atlet wanita di bawah kendaliannya.
“PDRM juga telah melakukan siasatan dan telah memanggil pihak berkenaan untuk memberi keterangan. Saya tidak mahu menjelaskan lebih lanjut kerana enggan mengganggu siasatan itu.
“Saya telah berbincang dengan ahli jawatankuasa disiplin PKBM dan saya juga berbincang agar atlet berkenaan dalam suasana selamat terlebih dahulu.

“Oleh itu, kita memanggil ketua jurulatih sukan dari Kedah, Nor Alfizar Othman untuk mengambil alih tugas tersebut bersama pasukan MTB sebagai persiapan ke Sukan SEA Kemboja.
“Ketika ini, pelumba itu sudah tiba di Kuala Lumpur semalam dan memulakan latihan bersama skuad kebangsaan di Nilai hari ini.
“Kami sudah bercakap dengan pelumba itu dan dia bertekad untuk membantu pasukan negara mempertahankan pingat emas (yang dimenangi di Sukan SEA Hanoi tahun lalu) pada Sukan SEA Kemboja (5 hingga 17 Mei),” kata Amarjit ketika ditemui selepas mesyuarat bersama Ketua Pengarah Majlis Sukan Negara (MSN), Datuk Ahmad Shapawi Ismail di Bukit Jalil hari ini.
Sementara itu, pengurus MTB negara, Mohd. Saiful Abdul Jalil berkata, walaupun berlaku perubahan jurulatih, namun sasaran pasukan negara tetap kekal untuk membawa pulang satu pingat emas dari Kemboja.
“Program latihan buat pelumba mungkin akan ada perubahan sedikit dengan kehadiran Alfizar sebagai jurulatih sementara. Namun, sasaran kita tetap sama untuk memenangi satu emas dan saya percaya pelumba negara menyesuaikan diri dengan kehadiran Alfizar memandangkan dia adalah jurulatih terbaik yang kita ada sekarang,” katanya. – KOSMO! ONLINE


Pemandu bas gilis kaki warga emas
Oleh KOSMO!

4 April 2023, 9:00 pm
SINGAPURA – Seorang pemandu bas berusia 41 tahun di Singapura ditahan akibat kecuaian selepas melanggar seorang warga emas berusia 69 tahun ketika mangsa melintas jalan berhampiran Menara Golden Mile, lapor laman berita Mothership semalam.
Polis dimaklumkan mengenai kemalangan di simpang Jalan Sultan dan Beach Road pada pukul 9.05 malam (waktu tempatan), 30 Mac lalu.
Ketika kejadian, pemandu tersebut bersiap sedia untuk mengambil penumpang dari sebuah hotel dan mendakwa tidak biasa dengan kawasan tersebut.
Dia berhenti di lampu isyarat merah dan hendak membelok ke kanan. Ketika lampu bertukar hijau, dia terlanggar mangsa tanpa disedari.
Hanya selepas orang yang lalu lalang mula menjerit dan mengetuk bas itu, barulah pemandu tersebut sedar bahawa dia telah melanggar seorang pejalan kaki.
Sebaik sahaja melihat kaki wanita itu tersepit di bawah tayar, pemandu tersebut masuk semula ke dalam bas untuk mengalihkan kedudukan tayar. Kaki mangsa mengeluarkan darah dengan banyak dan dia meraung kesakitan.

Polis kemudian menghantar mangsa ke hospital manakala pemandu bas itu ditahan kerana memandu secara cuai sehingga menyebabkan kecederaan parah. – Agensi


MOT anjur majlis iftar untuk pengamal media
Oleh KOSMO

4 April 2023, 8:38 pm
KUALA LUMPUR – Kira-kira 75 pengamal media diraikan dalam Majlis Iftar Bersama Media anjuran Kementerian Pengangkutan Malaysia (MOT) di ibu negara hari ini.
Majlis yang diadakan di restoran Serai Suria KLCC tersebut bermula pada pukul 6 petang dan berakhir kira-kira pukul 8 malam.
Turut hadir Menteri Pengangkutan, Anthony Loke Siew Fook; Timbalan Menteri, Datuk Hasbi Habibollah serta Ketua Setiausaha, Datuk M Jana Santhiran.
Anthony Loke pada majlis tersebut mengambil kesempatan meluangkan masa beramah mesra dengan pengamal media yang hadir. – KOSMO! ONLINE


Tular gambar ‘jem’ hari pertama jalan Gua Musang ditutup
Oleh KOSMO

4 April 2023, 8:51 pm
PETALING JAYA – Beberapa keping foto yang menunjukkan keadaan trafik perlahan selepas jalan utama di Gua Musang, Kelantan ditutup tular di media sosial hari ini.
Menerusi laman Facebook Kawe Anok Klate, foto terbabit menunjukkan keadaan trafik yang sesak telah berlaku pada hari pertama penutupan jalan tersebut.
Sebelum ini, orang ramai terutamanya perantau yang bakal pulang pada sambutan Hari Raya Aidilfitri pada 22 April nanti meluahkan kegusaran mereka untuk menghadapi ‘jem teruk’.
Jelas seorang perantau, Nik Koidin berkata, jika jalan tersebut tidak ditutup sekalipun perjalanan dari Kuala Lumpur ke Kelantan boleh mencecah sehingga 16 jam.
“Tidak pasti kali ini berapa lama perantau akan berada dalam kenderaan mereka. Pelik kenapa tarikh ini juga yang dipilih untuk tutup jalan.
“Lagipun projek tersebut dah lama dijalankan, pilihlah satu tarikh yang sesuai,” katanya.

Seorang lagi pengguna, Mad Lutfi pula berkata, keputusan yang dibuat (tutup jalan) telah dilakukan oleh pihak berwajib dan bertanggungjawab ke atas laluan tersebut.
“Tak boleh nak sentuh, tak boleh nak komen sebab yang buat keputusan dan luluskan tu semua orang yang bijak pandai,” katanya. – KOSMO! ONLINE.


Gempa bumi kuat gegar Rantau Kepulauan Filipina
Oleh NUR HUDA MUSA

4 April 2023, 9:48 pm
PETALING JAYA – Satu kejadian gempa bumi kuat telah berlaku di Rantau Kepulauan Filipina pada pukul 8.54 malam tadi.
Jabatan Meteorologi (MetMalaysia) berkata, gempa 6.3 skala Richter tersebut berlaku di 13.7 darjah Utara dan 125.5 darjah Timur.
“Kejadian gempa itu berlaku di 180 kilometer Timur Laut dari Sorsogon City, Filipina dengan kedalaman 44 km.
“Bagaimanapun, tiada ancaman tsunami kepada Malaysia susulan gempa itu,” katanya dalam satu kenyataan di sini hari ini. – KOSMO! ONLINE


Moon-sik direhatkan, Rezal Zambery kembali terajui Kelantan FC
Oleh MUHAMMAD AYMAN GHAFFA

4 April 2023, 11:14 pm
KOTA BHARU – Kelantan FC merehatkan ketua jurulatih, Choi Moon-sik sebelum perlawanan saingan Liga Super menentang skuad Terengganu FC di Stadium Sultan Mizan Zainal Abidin, Kuala Terengganu pada malam ini.
Kelantan FC dalam satu kenyataan berkata, sehubungan itu, The Red Warriors (TRW) mengumumkan Rezal Zambery Yahya dilantik sebagai pemangku jurulatih bagi menggantikan Moon-sik bermula malam ini.
Menurutnya, pelantikan itu berkuat kuasa sehingga pihak pengurusan melantik pengendali baharu untuk Kelantan FC.
“Semoga Rezal Zambery dapat memikul tanggungjawab ini untuk mamacu pasukan Kelantan FC ke arah yang lebih baik.
“Beliau pernah mengetuai pasukan TRW pada musim lalu dan merupakan penolong ketua jurulatih pada musim 2023,” katanya.
Berdasarkan rekod, Kelantan FC hanya meraih satu kemenangan, satu seri dan empat kekalahan sepanjang enam perlawanan saingan Liga Super musim ini di bawah kendalian Moon-sik.

Terdahulu, Kelantan FC melantik bekas ketua jurulatih skuad bawah 23 tahun (B-23) negara, Frank Bernhardt dilantik sebagai pengarah teknikal TRW pada 25 Mac lalu.
Bernhardt yang berasal dari Kiel, Jerman menggalas tanggungjawab itu menggantikan tugas Nasir Yusuf.
Pelantikan pengarah teknikal merupakan salah satu syarat wajib dalam perlesenan kelab di bawah Liga Bola Sepak Malaysia (MFL).- KOSMO! ONLINE


Amanah sasar tawan Kelantan
Oleh MOHD YUNUS YAKKUB

4 April 2023, 8:14 pm
KUALA SELANGOR – Parti Amanah Negara (Amanah) menyasarkan menawan Kelantan menerusi kerjasama dengan Barisan Nasional (BN) dalam Pilihan Raya Negeri (PRN) akan datang.
Timbalan Presiden Amanah, Datuk Seri Salahuddin Ayub berkata, peluang untuk menawan negeri yang merupakan kubu kuat Pas itu tetap ada kerana politik bersifat dinamik.
“Mestilah (sasar tawan Kelantan) atas nama Pakatan Harapan dan BN. Apa yang penting meletakkan calon dan bertanding kawasan-kawasan menjadi pilihan kita.
“Politik itu tiada yang beku sebaliknya dinamik dan kita boleh meneruskan perjuangan dengan strategi telah ditetapkan,” katanya pada sidang akhbar hari ini selepas sesi walkabout Bazar Ramadan Rahmah di Puncak Alam.
Enam negeri yang akan mengadakan PRN adalah Selangor, Pulau Pinang, Negeri Sembilan, Kedah, Kelantan dan Terengganu.
Salahuddin menjelaskan Amanah tidak mempunyai masalah bertembung dengan Pas dalam kerusi yang dipertandingkan nanti bukan sahaja di Kelantan malah negeri lain dalam PRN.

Ketika ditanya mengenai pembahagian kerusi antara komponen PH, beliau menegaskan bahawa ia hampir selesai dan sedang menunggu kata sepakat antara PH dan BN.
“Saya rasa tiada masalah dan rundingan ( bersama BN) masih diteruskan berhubungnya,” katanya. -KOSMO!ONLINE


Rumah musnah ketika siapkan juadah berbuka puasa
Oleh ISKANDAR SHAH MOHAMED

4 April 2023, 9:59 pm
KUALA LANGAT – Ramadan kali ini mengundang duka buat enam sekeluarga apabila rumah mereka musnah dalam kebakaran di Kampung Kebun Baru Batu 10,Telok Panglima Garang di sini, petang tadi.
Lebih malang, tragedi kira-kira pukul 6 petang itu berlaku seorang wanita bersama empat anak lelaki dan ibunya sedang menyediakan juadah untuk berbuka puasa di rumah mereka.
Kesemua mangsa bagaimanapun sempat keluar menyelamatkan diri dan kebakaran itu turut memusnahkan sebuah kereta Perodua Kancil serta dua buah motosikal.
Pengarah Bomba Selangor, Morni Mamat berkata, sepasukan 17 anggota termasuk pegawai dan jentera dari Balai Bomba dan Penyelamat (BBP) Telok Panglima Garang dan Andalas bergegas lokasi kejadian selepas menerima panggilan kecemasan pukul 6.15 petang.
“Pemeriksaan mendapati api marak memusnahkan rumah satu tingkat berstruktur kayu berkenaan hampir 95 peratus. Sebuah kereta dan dua motosikal di kawasan kediaman itu turut musnah,” katanya ketika dihubungi malam tadi.-KOSMO!ONLINE


Gempa bumi Turkiye: ‘Bayi misteri’ bertemu ibu selepas 54 hari
Oleh KOSMO!

4 April 2023, 7:00 pm
ANKARA – Seorang bayi yang diselamatkan dari runtuhan bangunan pada hari kelima gempa bumi di Turkiye Februari lalu akhirnya dipertemukan semula dengan ibunya yang dipercayai terbunuh semasa bencana itu, lapor akhbar New York Post semalam.
Vetin Begdas, yang berusia tiga bulan setengah digelar ‘Gizen’ yang bermaksud misteri oleh anggota penyelamat selepas dia diselamatkan.
Bayi itu diserahkan kepada ibunya, Yasemin Begdas pada Sabtu lalu, 54 hari selepas dia ditemui di sebalik runtuhan bangunan di wilayah Hatay.
Menteri Keluarga dan Perkhidmatan Sosial Turkiye, Derya Yanik menyatukan dua beranak itu semula selepas hubungan mereka disahkan melalui ujian asid deoksiribonukleik (DNA).
“Salah satu tugas yang paling tidak ternilai di dunia adalah menyatukan semula seorang ibu dengan anaknya. Menjadi sebahagian daripada kebahagiaan itu adalah sangat bermakna bagi kami juga,” katanya.
Yanik berkongsi detik pertemuan tersebut menerusi sebuah video di laman Twitter yang memaparkan ibu dan bayi perempuan itu berpelukan di katil hospital. Bapa dan dua abang bayi itu dilaporkan terbunuh semasa gempa bumi pada 6 Februari lalu. – Agensi


Laman web Imigresen digodam, tiada kebocoran maklumat dikesan
Oleh MOHD. HUSNI MOHD. NOOR

4 April 2023, 6:14 pm
PUTRAJAYA – Tiada kebocoran maklumat dikesan susulan serangan siber ke atas laman web rasmi Jabatan Imigresen Malaysia (JIM) bermula awal pagi tadi.
Ketua Pengarah Imigresen, Datuk Ruslin Jusoh berkata, laman web JIM dijangka pulih dan boleh diakses semula oleh orang ramai dalam masa terdekat petang ini.
Beliau berkata, pihaknya telah mengambil langkah pembetulan serta-merta dengan menutup capaian laman web dari akses orang ramai dan melakukan kerja-kerja baik pulih serta konfigurasi keselamatan laman web.
“Bahagian Teknologi Maklumat jabatan telah mengadakan perbincangan dan kerjasama bersama Agensi Keselamatan Siber Negara (NACSA) dan CyberSecurity bagi membantu JIM untuk tindakan pengukuhan laman web,” katanya menerusi kenyataan akhbar hari ini.
Katanya, pihaknya turut mengesahkan bahawa capaian-capaian yang berkaitan dengan perkhidmatan JIM seperti Sistem Imigresen Malaysia (MyIMMS) dan Sistem Semakan Perjalanan Imigresen (SSPI) dan lain-lain tidak terkesan dengan insiden ini.
“Laman web kami www.imi.gov.my telah diserang pada jam 2 pagi tadi oleh penyerang yang menggelarkan dirinya sebagai ‘CaptainSmok3r’. Serangan cyber ini berbentuk ‘defacement’ dan telah mengakibatkan muka hadapan laman web JIM ditukar kepada paparan imej yang lain,” jelasnya.

Susulan itu, katanya, laman web itu kini diselenggara sementara waktu sejak tujuh jam lalu dan tidak dapat diakses setakat ini.- KOSMO! ONLINE


Guru rugi RM78,000, scammer tawar kerja ‘review’ tempat
Oleh DIYANATUL ATIQAH ZAKARYA

4 April 2023, 6:22 pm
MELAKA – Seorang guru wanita di sebuah syarikat swasta rugi RM78,000 selepas menerima tawaran kerja membuat ‘review’ lokasi dalam peta enjin carian Google, kelmarin.
Ketua Polis Daerah Alor Gajah, Superintenden Arshad Abu berkata, kejadian berlaku selepas mangsa berusia 27 tahun menerima pesanan mesej di aplikasi WhatsApp daripada penama Yasmin pada 31 Mac lalu.
“Suspek telah menawarkan kerja membuat reviu di kawasan-kawasan yang ada di dalam Google Maps.
“Guru itu kemudian telah bersetuju dan menjalankan kerja tersebut, namun suspek kemudian mengarahkan mangsa membuat bayaran ke dalam akaun bank terlibat untuk tujuan menambahkan keyakinan pelabur terhadap syarikat,” katanya dalam satu kenyataan akhbar dikeluarkan di sini, hari ini.
Tambahnya, tanpa mengesyaki apa-apa, mangsa telah membuat pindahan wang miliknya secara berperingkat pada Sabtu dan Ahad lalu ke dalam nombor akaun yang diberikan suspek dengan jumlah keseluruhan mencecah RM78,000.
“Mengikut laporan dibuat mangsa, bayaran itu dibuat atas dasar pelaburan kepada syarikat suspek dan dia hanya mendapat bayaran awal sebanyak RM46 sahaja daripada suspek.

“Mangsa kemudian menyedari dirinya ditipu dan hadir membuat laporan polis di Balai Polis Masjid Tanah semalam,” katanya.
Arshad berkata, siasatan lanjut sedang dilakukan mengikut Seksyen 420 Kanun Keseksaan.-KOSMO! ONLINE


34 peniaga di Kelantan lulus permit jual bunga api, mercun
Oleh ROHANA MOHD. NAWI

4 April 2023, 6:27 pm
KOTA BHARU – Polis Kelantan sudah meluluskan sebanyak 34 daripada 85 permohonan permit menjual mercun dan bunga api yang dipohon oleh peniaga seluruh negeri sehingga hari ini.
Ketua Polis Kelantan, Datuk Muhamad Zaki Harun berkata, daripada jumlah permohonan itu, sebanyak 48 permohonan sedang dalam proses manakala tiga lagi ditolak.
Menurutnya, peniaga di Kota Bharu paling banyak memohon permit untuk menjual mercun dan bunga api iaitu sebanyak 35 permohonan, namun hanya 21 permohonan diluluskan setakat ini.
“Kita menjangkakan lebih ramai peniaga akan membuat permohonan permit untuk menjual kedua-dua barangan itu sebelum sambutan Hari Raya Aidilfitri.
“Polis Kelantan tidak akan menyekat permohonan peniaga sekiranya mereka memenuhi syarat yang ditetapkan. Selain itu, kita turut mengambil kira jualan mercun dan bunga api di lokasi yang tidak menggugat keselamatan orang ramai,” katanya ketika ditemui pemberita selepas Majlis Agihan Bubur Lambuk di Ibu Pejabat Polis Kontinjen (IPK) Kelantan di sini hari ini.- KOSMO! ONLINE


Jururawat hilang lebih RM200,000 diperdaya Macau Scam
Oleh KOSMO

4 April 2023, 7:59 pm
KOTA BHARU – Seorang jururawat hanya mampu berputih mata apabila mengalami kerugian lebih RM200,000 termasuk wang pinjaman bank selepas diperdaya sindiket Macau Scam yang menyamar sebagai pegawai polis bermula November hingga Sabtu lalu.
Ketua Polis Kelantan, Datuk Muhamad Zaki Harun berkata, kejadian berlaku ketika mangsa yang berusia 40-an berada di tempat kerjanya Tanah Merah dan menerima panggilan telefon yang mendakwa dirinya membuat tuntutan insurans selama tiga bulan.
Menurutnya, mangsa yang menafikan dakwaan itu dan diarahkan membuat laporan di Balai Polis Ampang, Selangor sebelum menerima panggilan daripada pegawai polis berpangkat Inspektor.
“Suspek memaklumkan mempunyai waran tangkap untuk menahan mangsa selain waran pembekuan harta kerana terbabit dengan kes jenayah.
“Mangsa turut diberi pilihan untuk menjalankan siasatan menerusi panggilan telefon sekiranya tidak mahu hadir ke Ibu Pejabat Polis Daerah Ampang,” katanya pada sidang akhbar selepas Majlis Agihan Bubur Lambuk di Ibu Pejabat Polis Kontinjen (IPK) Kelantan di sini hari ini.
Muhamad Zaki berkata, mangsa kemudiannya diarahkan pergi ke sebuah bank untuk membuat akaun baharu seperti diarahkan oleh suspek kononnya untuk tujuan siasatan ke atas wang yang dimilikinya.

Katanya, sehingga Februari lalu, mangsa telah membuat pindahan wang daripada akaun bank lain ke akaun bank baharu bagi tujuan jaminan diri termasuk dua pinjaman bank yang dibuat dalam tempoh sebulan berjumlah RM148,000.
“Mangsa juga diarahkan supaya tidak membuat semakan ke atas akaun bank sepanjang tempoh siasatan. Curiga dengan siasatan itu, mangsa membuat pemeriksaan akaun banknya kira-kira pukul 6 petang pada Sabtu lalu sebelum mendapati wang berjumlah RM207,000 tiada dalam banknya,” katanya. – KOSMO! ONLINE


Telekung solat Datuk Seri Vida ibarat khemah bergerak – Netizen
Oleh KOSMO

4 April 2023, 7:09 pm
PETALING JAYA – Sentiasa tampil pelik dan berlainan daripada orang lain, usahawan terkenal, Datuk Seri Vida atau DSV kali ini muncul pula dengan kain telekung solat berbeza dari kebiasaan.
Walaupun sering menjadi bahan tawa orang ramai, DSV tetap dengan kemahuan dirinya yang inginkan kelainan jika dibandingkan dengan orang lain.
Kali ini, telekung solat yang dikenakan beliau merupakan telekung yang begitu labuh sehingga menutup jalan dan sarat dengan manik-manik perhiasan di atasnya.
Menerusi beberapa klip video yang dikongsi di laman sosial TikToknya, DSV turut mengenakan beberapa persalinan telekung solat yang berbeza dari segi corak dan warna.
“Salam Ramadan daripada saya Datuk Seri Vida, semoga amalan kita diterima Allah dan diangkatkan darjat, diampunkan segala dosa dan diberikan kesihatan yang baik.
“Diberikan kesenangan di dunia dan akhirat serta diberikan hidayah kepada kita,” ucap DSV melalui klip video di Tik Tok miliknya.

Menjengah ke ruangan komen, rata-rata pengguna media sosial turut memperli fesyen yang dikenakan oleh DSV itu dan ramai menyifatkan seperti khemah besar sedang berjalan.
“Sah ke solat pakai canopy (khemah) ni datuk seri, macamana nak rapatkan saf nanti,” kata Ceo Off Setich.
“Alhamdulillah buat amal jariah mop satu masjid, saya sentiasa sokong datuk bersihkan seluruh masjid tu,” tulis Kuku Chan. – KOSMO! ONLINE.


Perkeso perkenal teknologi proton rehabilitasi pesakit kanser
Oleh AMREE AHMAD

4 April 2023, 7:17 pm
PUTRAJAYA- Pertubuhan Keselamatan Sosial (Perkeso) bakal memperkenalkan rawatan perubatan alternatif untuk memberi sokongan perkhidmatan rehabilitasi kepada pesakit kanser.
Perkara tersebut dimaklumkan Menteri Sumber Manusia, V. Sivakumar menerusi satu kenyataan hari ini selepas mengakhiri lawatan kerja selama empat hari ke India semalam.
“Rawatan dengan penggunaan teknologi proton itu didapati berkesan kerana setakat ini tidak mempunyai sebarang kesan sampingan kepada pesakit barah.
“Selain kerjasama pembangunan kaedah berkenaan, Perkeso juga bercadang mewujudkan khidmat modulasi neuro untuk rawatan kecederaan.
“Teknologi moden ini mampu berupaya memulihkan para pesakit yang ada masalah saraf tunjang, angin ahmar dan masalah neurologi seperti sawan dan Parkinson,” katanya.
Ujar beliau lagi, setakat ini pihak Perkeso hanya menawarkan perkhidmatan rehabilitasi yang didapati mengambil tempoh waktu agak lama untuk proses pemulihan sepenuhnya.

“Langkah sedemikian bakal dilaksanakan agensi tersebut menerusi kerjasama dengan Institute of Brain and Spine Hospital di ibu kota New Delhi yang berpengalaman luas,” katanya. – KOSMO! ONLINE


Polis panggil 3 pelajar tutup bekalan elektrik masjid ketika tarawih
Oleh KOSMO!

4 April 2023, 8:00 pm
JAKARTA – Tiga pelajar sekolah rendah di wilayah Sulawesi Selatan, Indonesia dipanggil polis selepas sengaja menutup bekalan elektrik masjid ketika penduduk menunaikan solat sunat tarawih, lapor laman berita Detik semalam.
Ketiga-tiga budak lelaki tersebut mengaku mereka melakukannya dengan sengaja. Kejadian itu berlaku di Masjid Namira, Daerah Soreang, Parepare.
“Ya, tiga pelajar sekolah yang melakukannya. Kami sudah memanggil mereka ke balai polis. Ia berlaku pada malam 30 Mac lalu,” kata Ketua Polis Soreang, Muhammad Amin.
Amin menjelaskan bahawa tiga budak lelaki itu tidak berniat untuk mengancam penduduk, sebaliknya hanya untuk keseronokan.
Selepas kejadian itu, mereka menulis surat permohonan maaf kepada pentadbir masjid dan berjanji tidak akan mengulanginya lagi.
“Pihak pengurusan masjid telah memaafkan mereka. Jadi, kami telah menghantar mereka semua pulang,” jelasnya. – Agensi


Penjawat awam di Melaka wajib baca Al-Fatihah sebelum mesyuarat
Oleh KOSMO

4 April 2023, 8:10 pm
Oleh SYAFEEQ AHMAD
MELAKA – Setiap jabatan dan agensi di bawah kerajaan negeri diwajibkan melaksanakan empat perkara berkuasakuasa hari ini antaranya memulakan setiap mesyuarat dengan bacaan Al-Fatihah.
Arahan itu dikeluarkan Ketua Menteri Melaka, Datuk Seri Ab. Rauf Yusoh dalam satu kenyataan di sini dan menurutnya ia selari dengan penghayatan nilai-nilai Islam dalam perkhidmatan awam selain memupuk rasa kecintaan kepada agama, bangsa dan negara.
“Setiap jabatan dan agensi kerajaan negeri diwajibkan memulakan setiap mesyuarat dengan bacaan al-Fatihah dan memperdengarkan bacaan surah itu pada pukul 8 pagi, setiap hari bekerja iaitu dari Isnin hingga Jumaat.
“Selain itu, kakitangan juga wajib memperdengarkan nyanyian lagu Negaraku dan Melaka Maju Jaya pada pukul 10 pagi setiap hari Isnin dan perlu berdiri hormat ketika lagu tersebut dimainkan,” katanya.
Tambahnya lagi, kakitangan juga tidak boleh membawa masuk telefon bimbit ke dalam mesyuarat terutama membabitkan mesyuarat yang bertaraf rahsia dan sulit yang dipengerusikannya bagi memastikan kerahsiaan maklumat kerajaan terperlihara.-KOSMO! ONLINE


Dream Theater turun Singapura, Kuala Lumpur Mei depan
Oleh HANISAH SELAMAT

4 April 2023, 6:15 pm
PETALING JAYA – Kumpulan metal popular asal Boston, Amerika Syarikat, Dream Theater bakal singgah ke Malaysia dan Singapura dalam siri jelajah Top Of The World di Asia Tenggara, bulan depan.
Shiraz Projects selaku pengelola kedua-dua konsert menyatakan rasa bangga membawakan penerima Anugerah Grammy itu ke The Star Theatre, Singapura pada 9 Mei depan, disusuli persembahan di Zepp Kuala Lumpur pada keesokan malamnya, 10 Mei.
Penerbit Eksekutif Shiraz Projects, Shirazdeen Karim berkata, pihaknya berbesar hati menjadi sebahagian daripada rangkaian Top Of The World yang bermula di Seoul, Korea Selatan dan kemudian melalui beberapa negara sebelum jelajah berakhir di Indonesia.
“Pihak Shiraz Projects percaya peminat Dream Theater sudah lama teringin menyaksikan mereka kembali di sini membuatkan kami gembira dapat merealisasikan impian peminat tempatan dan seberang tambak,” katanya.
Dream Theater menamatkan jelajah United Kingdom 2023 pada 21 Februari lalu sebelum memulakan kembara di Seoul pada 26 April ini dan kemudian menuju ke Jepun untuk tiga hari meliputi Tokyo, Nagoya dan Osaka.
Selepas itu, mereka dijadualkan tampil di Singapura dan Malaysia, seterusnya mengakhiri detik indah bersama penggemar tegar di rantau ini dengan memilih Indonesia sebagai destinasi terakhir.

Pernah muncul di Kuala Lumpur pada September 2017, Dream Theater yang dibarisi James La Brie (penyanyi), John Petrucci (gitar), John Myung (bass), Jordan Rudess (keyboard) dan Mike Mangini (dram) mempunyai reputasi tersendiri dalam kalangan pengikut tegar genre rock metal.
Dikenali dengan ketelitian dalam penghasilan muzik, gubahan mereka digemari kerana bersifat progresif, kompleks dan padat terutama daripada permainan gitar Petrucci yang juga ‘mastermind’ band tersebut.
Petrucci adalah antara pemain gitar terhebat dunia dan diletakkan pada kedudukan kedua sebagai Pemain Gitar Metal Terbaik dalam buku The 100 Greatest Metal Guitarists keluaran 2009.
Album terakhir Dream Theater berjudul A View From The Top Of The World dilancarkan tahun lalu yang merupakan projek pertama dirakam di studio mereka sendiri iaitu Dream Theater Headquarters.
Band yang ditubuhkan pada 1985 itu dikhabarkan sedang membuat persediaan untuk produksi album studio ke-16 iaitu dua tahun selepas A View From The Top Of The World dihasilkan.
Dalam kesibukan mengelilingi Asia Tenggara dan menjayakan siri persembahan di lokasi lain, Petrucci mengesahkan mereka bakal kembali merakam album baharu sekitar akhir tahun ini.
Terdahulu, lagu The Alien dalam album yang diterbitkan pada 2021 membawa pulang trofi Grammy pertama mereka bagi kategori Persembahan Metal Terbaik di Anugerah Grammy ke-64 tahun lalu.
Menerusi kenyataan media, A View From The Top Of The World digambarkan sebagai muzik terbaik Dream Theater berikutan perkembangan bunyi yang mereka cipta.
Untuk konsert di Malaysia, tiket berharga RM700 (VIP), RM398 (Diamond – Standing), RM258 (Platinum – Standing), RM398 (Gold – Seated) dan RM258 (Silver – Seated) kini dijual menerusi laman web www.myticket.asia.
Sementara untuk konsert di Singapura pula, kadar tiket adalah $168 (Diamond), $148 (Platinum), $128 (Gold), $108 (Silver) dan $88 (Restricted View). – KOSMO! ONLINE


Peniaga, 3 pelanggan dicekup jual beli nasi bungkus waktu pagi
Oleh MUHAMMAD AYMAN GHAFFA

4 April 2023, 5:38 pm
TANAH MERAH – Seorang peniaga dan tiga pembantunya dicekup selepas dipercayai menjual nasi bungkus kepada tiga individu yang tidak berpuasa di premisnya di Kampung Belimbing, di sini hari ini.
Serbuan itu dijalankan oleh Jabatan Hal Ehwal Agama Islam Negeri Kelantan (Jaheaik) dan anggota penguat kuasa Majlis Daerah Tanah Merah (MDTM) kira-kira pukul 11.30 pagi tadi.
Ketua Penolong Pengarah Bahagian Penguatkuasaan Undang-Undang Syariah Jaheaik, Mohd. Fadzuli Mohd. Zain berkata, selain peniaga dan tiga pembantu kedai, pihaknya turut menahan tiga lelaki yang dipercayai pelanggan yang membeli nasi bungkus di premis tersebut.
Menurutnya, anggota penguat kuasa Jaheaik dan MDTM melakukan serbuan di kedai makan itu selepas menerima maklumat daripada orang awam mengenai jualan nasi bungkus pada waktu pagi.
“Kesemua yang ditahan dibawa ke Pejabat Agama Daerah Jajahan Tanah Merah sebelum diberikan jaminan untuk hadir ke mahkamah.
“Peniaga dan tiga pekerja wanita yang berusia dalam lingkungan 20 hingga 40 tahun itu ditahan mengikut Seksyen 10 Enakmen Kanun Jenayah Syariah (1) 2019 iaitu tidak menghormati bulan Ramadan,” katanya ketika dihubungi Kosmo! sebentar tadi.

Menurut Mohd. Fadzuli, seksyen itu memperuntukan hukuman denda RM2,000 atau penjara selama setahun atau kedua-duanya sekali jika disabitkan kesalahan.
Katanya, tiga lelaki berusia dalam lingkungan 20 hingga 30 tahun itu pula ditahan mengikut Seksyen 52 Enakmen Kanun Jenayah Syariah (I) 2019.
“Tujuh individu yang ditahan itu dibebaskan dengan bon jamin oleh seorang penjamin,” katanya. – KOSMO! ONLINE


Gadis genit berjaya habiskan 61 mangkuk makanan
Oleh KOSMO!

4 April 2023, 6:00 pm
BANGKOK – Seorang gadis Taiwan yang tular kerana makan sepinggan nasi seberat 3 kilogram (kg) pada bulan lalu sekali lagi menarik perhatian netizen apabila menghabiskan 61 mangkuk makanan di sebuah restoran mi di daerah Phya Thai, Thailand, lapor laman berita Thaiger semalam.
Sebelum mengunjungi restoran mi Kuay Tiew Ruathong, pesohor media sosial itu memakan sepinggan spageti, sepinggan kerepek dan pencuci mulut di sebuah kafe lain.
Penggemar makanan itu kemudian memesan beberapa mangkuk pelbagai jenis mi termasuk mi bot dan mi yentafo.
Menerusi video yang dimuat naik ke saluran YouTube miliknya, gadis itu kelihatan menikmati setiap suapan hidangan di restoran berkenaan.
Disebabkan masih lapar, dia memesan 20 mangkuk Khanom Thuai iaitu sejenis pencuci mulut Thailand lalu menghabiskannya.
Hidangan itu masih tidak cukup, lantas dia memesan lebih banyak makanan sehingga 61 mangkuk hidangan yang dihabiskan tersusun tinggi di atas meja.

Bulan lepas, gadis itu berjaya menghabiskan 2 kg nasi dan 1 kg ayam rebus dalam masa 35 minit di restoran Sri Leug Pochana. Dia menjadi pemenang ke-37 sejak cabaran itu dilancarkan sekitar 10 tahun lalu. – Agensi


Suspek kes pukul Kamal Adli tidak dibenarkan diikat jamin
Oleh NUR EMIRA SAIZALI

4 April 2023, 6:08 pm
SINGAPURA – Mahkamah Singapura menetapkan suspek yang ditahan atas tuduhan memukul dan menyerang pelakon Kamal Adli tidak dibenarkan diikat jamin.
Perkara tersebut diputuskan Hakim Daerah,  Brenda Tan pada sebutan kes yang berlangsung hari ini.
“Berdasarkan laporan Institut Kesihatan Mental (IMH), saya tidak membenarkan tertuduh diikat jamin.
“Kes ini ditangguhkan selama empat minggu pada 2 Mei depan,” katanya.
Kes tersebut juga dilanjutkan selama empat minggu bagi membolehkan pegawai penyiasat melengkapkan siasatan.
Sebelum ini, tertuduh direman selama tiga minggu di IMH untuk pemerhatian psiakiatri.

Suspek berusia 33 tahun berkenaan didakwa di Mahkamah Negeri pada 14 Mac atas pertuduhan disyaki terlibat dalam kes menyebabkan kecederaan dengan senjata berbahaya.
Mengikut Seksyen 324 Kanun Keseksaan, jika sabit kesalahan dia boleh dihukum penjara sehingga tujuh tahun, denda, rotan atau mana-mana gabungan hukuman itu.
Terdahulu, tertuduh yang hadir di mahkamah, membantah permohonan pendakwaraya untuk tidak membenarkan dia diikat jamin.
Brenda menangguhkan kes berkenaan sekitar tiga minit bagi membolehkan mahkamah membaca dua perenggan, khususnya 18 dan 21 dalam laporan IMH kepada tertuduh.
Pada 12 Mac sekitar pukul 9.19 malam, Polis Singapura menerima maklumat mengenai kes tertuduh didakwa menyerang pelakon berusia 36 tahun itu dengan baton di 1 Expo Drive.
Kamal yang cedera terpaksa menjalani pembedahan di sebuah hospital di sini.
Kamal dan isterinya Uqasha Senrose berada di Singapura untuk acara Jualan Mega Hari Raya 2023 di Dewan 5A Ekspo Singapura selama tiga hari bermula 10 Mac. Insiden berlaku di penghujung acara itu. – KOSMO! ONLINE


Tiada dendam, dia tetap bapa anak-anak saya – Ziana Zain
Oleh MOHD. HAIKAL ISA

4 April 2023, 6:00 pm
KUALA LUMPUR – Penyanyi tersohor, Ziana Zain sentiasa mengingatkan anak-anaknya supaya tidak lupa menghubungi bapa mereka, Armin Zaharin Ahmad Zambri.
Ziana atau nama sebenarnya, Siti Roziana Zain berkata, walau apapun terjadi, lelaki itu tetap bapa kepada empat anaknya.
“Saya takda apa-apa dah. Anak-anak sahajalah. Selalu saya ingatkan anak-anak sama ada mereka dah telefon bapa mereka atau belum.
“Setiap minggu kena tanya keadaan bapa. Apa-apa pun, beliau tetapi bapa mereka,” katanya kepada Kosmo! Online ketika ditemui pada majlis berbuka puasa Rizman Ruzaini, baru-baru ini.
Pelantun lagu Madah Berhelah itu menegaskan bahawa, tiada dendam antaranya dengan bekas suami dan dia sudah lama memaafkan individu itu.
“Saya dah maafkan sejak dulu tak kira siapa pun. Kawan ke, saudara ke, siapa sahajalah. Saya sentiasa memaafkan.

“Sebab kalau kita tak maafkan kita akan bawa benda itu sampai akhirat nanti. Saya tak mahu. Saya nak hati dan fikiran saya lapang.
“Bagi saya, memori tetap memori kita tak boleh padam. Tapi, kita jalaninya dengan cara yang positif.
“Anak-anak saya selalu jumpa ayah mereka. Kita kalau orang tak bagi jumpa bapa kita, bagaimana, marah tak kita?. Jangan buat begitu, berdosa,” katanya lagi.
Armin Zaharin yang juga bekas pramugara ditangkap pada 2 Mac 2018, selepas Ziana membuat laporan polis pada 27 Februari 2018.
Ziana memfailkan tuntutan perceraian pada 3 April 2018, selepas Armin Zaharin enggan melafazkan cerai terhadapnya.
Ziana dan Armin Zaharin bercerai talak satu di Mahkamah Rendah Syariah Shah Alam pada 12 Julai 2018. – K! ONLINE


Lelaki ada 33 rekod lampau jadi dalang sindiket pecah rumah
Oleh DIYANATUL ATIQAH ZAKARYA

4 April 2023, 6:08 pm
MELAKA – Dua lelaki termasuk dalang sindiket kes pecah rumah yang mempunyai 33 rekod jenayah lampau sejak 1997 diberkas pihak polis dalam dua serbuan berasingan di Selangor.
Dalang berusia 40 tahun dan rakan sejenayah 30 tahun masing-masing diberkas di Puchong pada 1 April serta di Petaling Jaya, semalam oleh sepasukan Bahagian Siasatan Jenayah Ibu Pejabat Polis Daerah Melaka Tengah.
Ketua Polis Daerah Melaka Tengah, Asisten Komisioner Christopher Patit berkata, tangkapan dibuat susulan satu laporan yang diterima berhubung kes pecah rumah melibatkan kerugian RM2,000 di Taman Gadong Perdana di sini pada 30 Mac lalu.
“Bertindak atas maklumat, dua lelaki berjaya diberkas di Selangor termasuklah dalang yang menjalankan sindiket pecah rumah jenis teres setingkat ini.
“Pasukan polis turut merampas telefon bimbit, pakaian dipakai suspek, sebuah Perodua Myvi yang dipercayai digunakan semasa melakukan jenayah, alatan pecah rumah dan resit jual beli barang kemas bernilai kira-kira RM15,000,” katanya dalam satu kenyataan di sini hari ini.
Tambahnya, hasil semakan lanjut mendapati, dalang yang diberkas mempunyai 32 rekod jenayah lampau berkaitan kes pecah kenderaan dan satu kes dadah sejak 1997.

Mengulas lanjut beliau berkata, susulan penangkapan itu polis berjaya menyelesaikan sebanyak lima kes pecah rumah yang berlaku dalam daerah Melaka Tengah.
“Empat kes dilakukan oleh dalang ini secara solo dan satu kes bersama rakan sejenayahnya.
“Kedua-dua suspek yang berasal dari Klang dan Johor Bahru itu juga mempunyai satu kes pecah rumah di Johor,” jelasnya.
Katanya, kedua-dua mereka kini direman sehingga 6 April ini bagi membantu siasatan di bawah Seksyen 457 Kanun Keseksaan iaitu kesalahan pecah rumah.-KOSMO! ONLINE


4 lelaki dicekup punggah mercun RM1.67juta
Oleh MOHD YUNUS YAKKUB

4 April 2023, 5:22 pm
KUALA LANGAT – Empat lelaki yang sedang leka memunggah pelbagai jenis mercun dicekup dalam serbuan di sebuah gudang di Jalan Sungai Lang Baru, Banting, semalam.
Serbuan pukul 6 petang itu menahan kesemua suspek berusia 19 hingga 39 tahun selain merampas 627 kotak pelbagai jenis mercun dianggarkan bernilai RM1.67 juta.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, berdasarkan siasatan mendapati tempat penyimpanan yang diserbu tersebut belum mendapat sebarang kebenaran dari pihak berkuasa.
Katanya, semasa tangkapan dibuat didapati keempat-empat suspek tempatan itu sedang memunggah kotak-kotak mercun dari sebuah lori ke dalam gudang.
“Hasil pemeriksaan pada lori itu merampas 627 kotak pelbagai jenis mercun bernilai RM1.67juta.
“Mercun berkenaan dibawa dari Klang sebelum disimpan gudang yang dipercayai telah beroperasi sejak Januari lalu,” katanya dalam kenyataan, hari ini.

Tambah beliau, semakan mendapati keempat-empat suspek tidak mempunyai sebarang rekod lampau.
Kesemua suspek kini direman tiga hari dan kes disiasat mengikut Seksyen 8 Akta Bahan Letupan 1957.
Dalam pada itu, Ahmad Ridhwan mengingatkan mana-mana pihak supaya tidak menawarkan apa-apa penjualan mercun secara terbuka tanpa mendapatkan permit daripada pihak polis.
“Bagi individu yang mempunyai permit menjual mercun perlu mematuhi peraturan dengan tempoh penjualan hanya dibenarkan selama 30 hari iaitu 25 hari sebelum dan lima hari selepas tempoh musim perayaan untuk mengelakkan daripada diambil tindakan undang-undang,” jelasnya. – KOSMO! ONLINE


Lelaki lemas ketika memancing di Tasik Kiambang
Oleh AZMI NORDIN

4 April 2023, 5:54 pm
HULU SELANGOR – Aktiviti memancing di kawasan lombong bertukar tragedi apabila seorang lelaki ditemui lemas di dalam lombong Tasik Kiambang, Serendah, di sini, petang tadi.
Ketua Polis Daerah Hulu Selangor, Superintendan Ahmad Faizal Tahrim berkata, pihaknya mendapat panggilan daripada bapa mangsa yang menyatakan anaknya telah lemas di lokasi kejadian, sekitar pukul 2.47 petang.
“Setibanya anggota di lokasi kejadian, pihak kami mendapati mangsa yang juga lelaki tempatan dipercayai telah meninggal dunia,” katanya dalam kenyataan hari ini.
Menurut Ahmad Faizal, siasatan polis mendapati mangsa berusia 26 tahun itu dipercayai menjalankan aktiviti memancing semasa mangsa ditemui dalam keadaan mati lemas oleh bapanya.
“Mangsa telah dibawa ke Hospital Kuala Kubu Bharu untuk bedah siasat, dan kes diklasifikasikan sebagai mati mengejut,” katanya.
Sementara itu, Pengarah Bomba Selangor, Morni Mamat berkata, mangsa yang hilang sejak malam semalam itu ditemui di bahagian tepi tasik terbabit.

“Mengikut maklumat keluarga mangsa, dia dikatakan telah hilang sejak malam tadi sebelum mayatnya ditemui petang ini,”ujarnya.-KOSMO! ONLINE.


Amaran ribut petir, hujan lebat di 3 negeri
Oleh KOSMO

4 April 2023, 5:23 pm
PETALING JAYA – Amaran ribut petir, hujan lebat dan angin kencang dijangka berlaku di tiga negeri menjelang petang nanti.
Menurut Jabatan Meteorologi Malaysia (MetMalaysia), tiga negeri terlibat adalah Perak di daerah Batang Padang dan Muallim serta di Pahang iaitu di daerah Tanah Tinggi Cameron, Lipis serta Kuantan.
Manakala di Sabah termasuk kawasan Pantai Barat (Ranau), Tawau (Kunak dan Lahad Datu) dan Sandakan (Tongod dan Kinabatangan).
“Amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas MetMalaysia. -KOSMO! ONLINE.


Tiga lelaki ditahan songlap wang jualan vape
Oleh SAFINA RAMLI

4 April 2023, 5:31 pm
BALIK PULAU – Tiga lelaki ditahan polis selepas disyaki terlibat dalam kes pecah amanah membabitkan wang jualan sebuah syarikat menjual vape bernilai RM505,674 semalam.
Menerusi kenyataan di laman Facebook Ibu Pejabat Polis Daerah Barat Daya (IPD BD), tiga suspek berusia antara 22 hingga 25 tahun itu ditahan secara berasingan di kawasan Bayan Lepas dan George Town.
“Tiga suspek ini ditahan kerana telah melakukan pecah amanah dengan mengambil wang hasil jualan produk syarikat iaitu sebanyak 28,093 botol vape yang bernilai RM505,674. Kegiatan pecah amanah ini dilakukan menerusi transaksi akaun bank persendirian,” katanya dalam kenyataan di sini hari ini.
Kenyataan itu berkata, siasatan lanjut berhubung kejadian tersebut sedang giat dijalankan dan kes itu disiasat menurut Seksyen 408 Kanun Keseksaan.
Dalam perkembangan lain, polis menahan seorang wanita berusia 31 tahun dan seorang lelaki berumur 30 tahun semalam selepas dipercayai menjadi keldai akaun kepada sindiket penipuan.
Katanya, sindiket penipuan itu mengakibatkan mangsa menghadapi kerugian berjumlah RM61,946. – KOSMO! ONLINE


Rasuah RM3,000, menyamar pegawai kastam
Oleh MOHD YUNUS YAKKUB

4 April 2023, 5:39 pm
SHAH ALAM – Dua lelaki termasuk seorang pembantu penguat kuasa ditahan berhubung rasuah RM3,000 selepas menyamar sebagai pegawai kastam, hari ini.
Rasuah itu diterima daripada pemilik kedai runcit agar tidak mengambil tindakan undang-undang kerana memiliki dan menjual rokok seludup.
Menurut sumber, kedua-dua suspek lelaki berusia 30an ditahan kira-kira pukul 2 petang tadi selepas hadir memberikan keterangan di pejabat Suruhanjaya Pencegahan Rasuah Malaysia (SPRM) Cawangan Kuala Selangor.
Katanya, kedua-dua suspek yang menyamar sebagai pegawai kastam itu melakukan perbuatan rasuah tersebut pada tahun 2020.
“Mereka dipercayai meminta dan menerima wang rasuah berjumlah RM3,000 daripada pemilik kedai runcit.
“Ini sebagai balasan tidak mengambil tindakan undang-undang terhadap pemilik kedai runcit tersebut di bawah Akta Kastam 1967,” katanya hari ini.

Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat mengikut Seksyen 16 (a)(A) Akta SPRM 2009.
“Kedua-dua suspek akan dibawa ke Mahkamah Majistret Kuala Selangor kira-kira pukul 8.30 pagi esok untuk proses reman,” katanya. -KOSMO! ONLINE


Mesin layan diri di Jepun jual daging beruang
Oleh KOSMO!

4 April 2023, 5:00 pm
TOKYO – Satu mesin layan diri yang disediakan di sebuah stesen kereta api di Jepun mendapat perhatian ramai apabila ia menjual pelbagai jenis daging beruang, lapor akhbar The Maniachi.
Mesin layan diri itu diletakan berhampiran pintu masuk ke kedai Tazawako Ichi berhampiran Stesen JR Tazawako.
Bekalan daging beruang itu diperoleh daripada pemburu tempatan dan kebanyakannya mendapat permintaan oleh penumpang kereta api.
Terdapat juga permintaan daripada penduduk di wilayah Kanto, sekitar Tokyo yang memesannya melalui penghantaran pos.
Mesin itu memaparkan gambar daging beruang tanpa lemak dan berlemak dengan papan tanda bertulis ‘dibuka 24 jam’, ‘beruang hitam’, ‘daging beruang’ dan ‘2,200 yen’ (RM73) untuk 250 gram.
Haiwan itu ditangkap di kawasan pegunungan oleh ahli kelab pemburu tempatan dan diproses di rumah penyembelihan.

Mesin itu dipasang pada November 2022 oleh pembekal kedai Tazawako Ichi dalam usaha menjadikan daging beruang keluaran tempatan sebagai cenderahati dari wilayah Akita.
Secara purata, mesin itu menjual 10 hingga 15 pek daging beruang seminggu tetapi bekalan itu ada masanya kehabisan kerana musim memburu yang terhad.
“Daging beruang rasanya empuk dan tidak keras walaupun sejuk. Ia boleh dinikmati dalam pelbagai bentuk hidangan termasuk rebusan dan stik,” kata wakil kedai Soba Goro. – Agensi


SKMM nafi hantar emel tawar bantuan pindah hadiah wang
Oleh KAMARIAH KHALIDI

4 April 2023, 4:46 pm
PUTRAJAYA- Suruhanjaya Komunikasi dan Multimedia Malaysia (SKMM) menegaskan bahawa Pengerusi Suruhanjaya itu tidak pernah menghantar sebarang emel atau mesej kepada orang awam berhubung tawaran bantuan memindahkan hadiah kemenangan berbentuk wang tunai.
SKMM dalam satu kenyataan berkata, pihaknya mengingatkan orang awam untuk sentiasa berwaspada dan tidak mudah terpedaya dengan emel palsu.
“Pengerusi SKMM tidak pernah menghantar sebarang emel kepada orang awam berhubung tawaran bantuan untuk memindahkan hadiah kemenangan berupa wang tunai sebanyak RM270,000 daripada syarikat Telekom Malaysia kepada akaun bank individu penerima emel.
“Elakkan daripada memberikan butiran peribadi seperti maklumat perbankan internet dan maklumat kad pengenalan kepada individu yang tidak dikenali,” katanya dalam satu kenyataan di sini tadi.
Pada masa sama, SKMM turut menggesa orang awam untuk segera menghubungi Pusat Respons Scam Kebangsaan (NSRC) di talian 997 sekiranya mereka membuat transaksi perbankan kepada mana-mana akaun bertujuan untuk yuran pemprosesan sebelum hadiah kemenangan dituntut. – KOSMO! ONLINE


Operasi hospital, klinik di Pulau Pinang lancar hari ini
Oleh SAFINA RAMLI

4 April 2023, 4:59 pm
GEORGE TOWN – Kesemua operasi perkhidmatan kesihatan awam di Pulau Pinang sehingga petang ini, berjalan lancar walaupun Mogok Doktor Malaysia memasuki hari kedua, hari ini.
Pengerusi Jawatankuasa Kesihatan negeri, Dr. Norlela Ariffin berkata, beliau dimaklumkan oleh Pengarah Kesihatan negeri, Dr. Fadzilah Shaik Allaudin yang mana kesemua perkhidmatan kesihatan awam di negeri itu berjalan seperti hari-hari sebelumnya.
“Setakat tengah hari tadi, perkhidmatan di hospital dan klinik kesihatan berjalan seperti biasa,” katanya ringkas ketika dihubungi di sini, hari ini.
Semalam, beberapa pesakit yang mendapatkan rawatan di Hospital Pulau Pinang (HPP) di sini, meluahkan rasa kesal apabila mereka terpaksa menunggu lebih lama untuk berjumpa doktor yang didakwa berpunca daripada tindakan mogok berkenaan. – KOSMO! ONLINE


PBB terima pakai resolusi Malaysia bersama 6 negara lain – Anwar
Oleh MUHAMMAD NAJIEB AHMAD FUAD

4 April 2023, 4:58 pm
PETALING JAYA – Pertubuhan Bangsa-Bangsa Bersatu (PBB) telah menerima pakai resolusi bertajuk ‘Promoting Human Rights and Sustainable Development Goals through Transparent, Accountable and Efficient Public Services Delivery’ pada sesi ke-52 Majlis Hak Asasi Manusia (MHAM).
Perdana Menteri, Datuk Seri Anwar Ibrahim berkata, resolusi ini merupakan inisiatif yang dianjurkan oleh Malaysia bersama dengan ahli-ahli kumpulan teras dari pelbagai rantau iaitu Azerbaijan, Georgia, Thailand, Turkiye, Kenya dan Ecuador sejak 2021.
“Ini mempamerkan kesungguhan dan komitment berterusan ahli-ahli kumpulan teras untuk menyumbang kepada agenda global hak asasi manusia melalui tadbir urus yang baik dalam perkhidmatan awam.
“Keperluan untuk menguatkuasakan akauntabiliti untuk tadbir urus yang lebih baik dalam perkhidmatan awam yang memberikan nilai kemampanan, kemakmuran dan kepercayaan dalam sektor organisasi awam,” katanya dalam ciapannya di Twitter di sini hari ini.
Katanya juga, resolusi ini selaras dengan konsep yang dibawa kerajaan perpaduan iaitu ‘Malaysia Madani’ bagi memperkasa penyampaian perkhidmatan awam melalui ketelusan, akauntabiliti dan integriti. – KOSMO! ONLINE


Laman sesawang JIM tidak boleh diakses, dipercayai digodam
Oleh MOHD. HUSNI MOHD. NOOR

4 April 2023, 4:53 pm
PUTRAJAYA – Laman sesawang Jabatan Imigresen (JIM), www.imi.gov.my tidak dapat diakses sejak tujuh jam lalu dipercayai akibat digodam.
JIM menerusi hantaran di Facebook berkata, laman sesawangnya itu kini diselenggara buat sementara waktu.
Menurutnya, usaha untuk mengakses laman web terbabit juga gagal dengan paparan ia digodam oleh penggodam dikenali sebagai nama ‘CaptainSmok3r’.
Bagaimanapun, setakat ini belum ada kenyataan rasmi dikeluarkan JIM bagi mengesahkan berlakunya aktiviti berkenaan.- KOSMO! ONLINE


Dua ‘transporter’ ditangkap ketika punggah mercun
Oleh MOHD AZLI ADLAN

4 April 2023, 5:13 pm
BESUT – Dua lelaki yang sedang memunggah mercun dipercayai diseludup masuk dari negara jiran tergamam apabila diserbu sepasukan polis di Kampung Beris Cawat, Kuala Besut di sini pada kelmarin.
Dalam serbuan pada 9.30 pagi itu, dua lelaki berusia 24 dan 34 tahun berkenaan diberkas bersama sejumlah 14 jenis mercun pelbagai jenis dianggarkan bernilai RM10,000.
Ketua Polis Daerah Besut, Superintendan Abdul Rozak Muhammad berkata, sebelum itu, sepasukan anggota Polis Gerakan Am (PGA) Batalion 7, Kuantan, Pahang telah mengesan sebuah kenderaan pelbagai guna, Proton Exora mencurigakan di Bandar Baru Tanah Merah, Kelantan.
Beliau berkata, kenderaan Proton Exora tersebut telah diekori sehingga memasuki sempadan daerah ini sejauh kira-kira 59 kilometer dan sebaik tiba di lokasi kejadian, sebuah kenderaan pacuan empat roda, Pajero dinaiki dua suspek telah sedia menunggu di tepi jalan.
“Mereka kemudiannya memunggah mercun terbabit ke dalam kenderaan pacuan empat roda tersebut dari Proton Exora sebelum anggota polis terlibat memperkenalkan diri,” katanya pada sidang akhbar di Ibu Pejabat Polis Daerah Besut, di sini, hari ini.
Abdul Rozak berkata, dua suspek yang menaiki pacuan empat roda itu berjaya diberkas namun pemandu Proton Exora berjaya melepaskan diri.

Tambah beliau, siasatan awal mengesyaki kedua-dua suspek merupakan ‘transporter’ yang mahu membawa masuk mercun dari negara jiran itu untuk pasaran Kuala Terengganu.
“Kedua-dua suspek berusia 24 dan 34 tahun yang positif dadah jenis methamphetamine masing-masing mempunyai dua dan tiga rekod jenayah lampau dan ditahan reman sehingga Khamis ini, bagi membantu siasatan mengikut Seksyen 8 Akta Bahan Letupan 1957,” katanya. – KOSMO! ONLINE